Yezu be gwatakɔrɔsigi seli la | Yezu ka ɲɛnamaya\nYezu be Zeruzalɛmu, gwatakɔrɔsigi seli la\nYEZU BE MƆGƆW KALAN ALABATOSO KƆNƆ\nYezu lɔnnin lo kosɔbɛ kabi a ka batɛmu tuma na. Yahutu caaman y’a ka kabakow ye ani o kibaro jɛnsɛnna jamana yɔrɔ bɛɛ la. Sisan Yezu be Zeruzalɛmu, Gwatakɔrɔsigi seli (Sumanladon ɲɛnagwɛ) la ani mɔgɔ caaman b’a yɔrɔ ɲinina.\nMɔgɔw be ɲɔgɔn sɔsɔra kosɔbɛ Yezu koo la. Dɔw ko: “Mɔgɔɲuman lo.” Nka dɔ wɛrɛw ko: “Jama kunnacɛnbaga lo.” (Zan 7:12). O ŋunuŋunu be kɛra ɲɛnagwɛ loon fɔlɔw le la. Nka mɔgɔ si tɛ fili ka kuma jama na ka Yezu dɛmɛ sabu bɛɛ be siran Yahutuw ka diinan kuntigiw ɲɛ.\nLɔgɔkun tilancɛ la, Yezu tagara don Alabatoso kɔnɔ. A be mɔgɔw kalanna cogo min na, o be mɔgɔ caaman kabakoya. Komi a ma kalan kɛ karamɔgɔbabaw fɛ, Yahutuw y’u yɛrɛ ɲininga ko: “A kɛra cogo di ka kɛ lɔnnikɛla ye ten, a do ma kalan mɔgɔ si fɛ.”—Zan 7:15.\nYezu y’a ɲɛfɔ u ye ko: “Ne be mɔgɔw kalan koo minw na, u ma bɔ ne fɛ, u bɔra ne cibaga le fɛ. Mɔgɔ min b’a fɛ ka Ala sago kɛ, o tigi ben’a lɔn ko ne ka kalan be bɔ Ala fɛ, ko ne yɛrɛ ka kuma tɛ.” (Zan 7:16, 17). Yezu ka kalan basiginin be Ala ka sariya lo kan. O kama, mɔgɔw tun ka kan k’a faamu ko a t’a fɛ mɔgɔw k’ale tando nka u ka Ala lo tando.\nO kɔ, Yezu ko: “Musa le ma sariya di aw ma wa? K’a sɔrɔ aw si t’o sariya bato. Mun na aw b’a fɛ ka ne faga?” Mɔgɔ dɔw be jama cɛma, minw t’o kala ma. N’a sɔrɔ dugu wɛrɛ mɔgɔw lo. A ka gwɛlɛ u ma k’a faamu fɛɛn min kama mɔgɔw b’a fɛ ka karamɔgɔba nin ɲɔgɔn faga. O kama, u y’a miiri ko Yezu ka koow gwɛnin tɛ. U y’a jaabi ko: “E ye jinatɔ le ye. Jɔn le b’a fɛ k’i faga?”—Zan 7:19, 20.\nA saan kelen ni tilan ye nin ye Yahutuw ka diinan kuntigiw y’a ɲini ka Yezu faga sabu a ye cɛɛ dɔ kɛnɛya lafiɲɛlon na. Sisan, Yezu ye ɲɛfɔli kɛ cogo barikaman dɔ la k’a yira u la k’u b’a fɛ ka min kɛ, o tilennin tɛ. A y’u hakili jigi ko Musa ka sariya sira fɛ, ni deen ye tile seegi sɔrɔ, a ka kan ka kɛnɛkɛnɛ, hali n’o loon be bɛn lafiɲɛlon ma. O kɔ, a y’u ɲininga ko: “Ka mɔgɔ kɛnɛkɛnɛ lafiɲɛlon na, n’o te Musa ka sariya cɛn, mun na aw be dimi ne kɔrɔ ko ne ye mɔgɔ kɛnɛya lafiɲɛlon na? Aw kana koo yeta dama filɛ ka mɔgɔ jalaki. Nga, aw k’o kɛ ni tilenninya ye.”—Zan 7:23, 24.\nZeruzalɛmuka dɔw b’u cɛma ani u b’o koo kala ma. U ye ɲɔgɔn ɲininga ko: “U [diinan kuntigiw] te cɛɛ nin le fagayɔrɔ ɲinina wa? A ye n’a be kumana kɛnɛ kan u do te foyi fɔra a ye. Yala an ka siya ɲamɔgɔw y’a lɔn sisan ko ale lo ye . . . [Krista] ye wa?” Mun na mɔgɔw lanin t’a la ko Yezu lo ye Krista ye? U lanin t’o la sabu u b’a fɔ ko: “Anw kɔni be nin bɔyɔrɔ lɔn. K’a sɔrɔ ni . . . [Krista] nana, mɔgɔ ten’a bɔyɔrɔ lɔn.”—Zan 7:25-27.\nYezu tora Alabatoso kɔnɔ k’u jaabi ko: “Tiɲɛ na, aw be ne lɔn, aw be n bɔyɔrɔ fana lɔn! K’a sɔrɔ ne ma na n yɛrɛ ma. Ne cibaga ye tiɲɛtigi ye, aw te ale lɔn. Nga ne be ale lɔn bari n bɔra ale lo fɛ, ale lo ye ne ci fana.” (Zan 7:28, 29). O kuma fɔnin kɔ, mɔgɔw y’a ɲini ka Yezu minɛ walisa k’a don kaso la wala k’a faga. Nka u ma se sabu Yezu ka saya wagati tun ma se fɔlɔ.\nMɔgɔ caaman limaniyara Yezu la. Joo b’u fɛ sabu Yezu tagamana jii kan, a ye fɔɲɔba mala, a ye jama balo ni buru ani jɛgɛ damanin ye, a ye senkelenninw, fiyentɔw, kunatɔw ani banabagatɔ wɛrɛw kɛnɛya, a yɛrɛ ye suuw kunu. O lo y’a to mɔgɔw ye ɲɔgɔn ɲininga ko: “Ni . . . [Krista] nana tuma min na, yala a bena kabako dɔ wɛrɛw kɛ ka tɛmɛ cɛɛ nin ta kan wa?”—Zan 7:31.\nFariziɲɛw y’a mɛn jama b’o kumaw fɔra minkɛ, olu ni sarakalasebagaw kuntigiw ye mɔgɔw ci ka taga Yezu minɛ.\nMɔgɔw be mun lo fɔra Yezu koo la fɛti la?\nYezu ye ɲɛfɔli juman lo kɛ walisa k’a yira ko ale tɛ Ala ka sariya tiɲɛna?\nMun lo y’a to mɔgɔ caaman limaniyara Yezu la?\nA ci dɔ ma A ci dɔ ma Yezu be Zeruzalɛmu, gwatakɔrɔsigi seli la\njy sap. 66 ɲɛɛ 158-159


MAKABEW FILANAN 1 AKKDC08 - Aw zuwifu minw be Ezipiti - Bible Search\nMAKABEW FILANAN int MAKABEW FILANAN 2\nMAKABEW FILANAN 1\nBataki fɔlɔ min cira zuwifuw ma Ezipiti\n1Aw zuwifu minw be Ezipiti jamana na, aw baden zuwifuw b'aw fo. An minw be Zeruzalɛmu, ni Zude mara la, anw ko Ala ka hɛrɛ kɛ aw ye, k'aw ta ɲa kosɔbɛ. 2Ala ka hɛrɛ kɛ aw ye kosɔbɛ, k'a hakili to a ka bɛɛn la, a ye min kɛ ni Ibrayima ye, ni Isiyaka ani Yakuba ye. Minw kɛr'a ka baarakɛla tilenninw ye. 3A ka dusuɲuman di aw bɛɛ ma, aw ka se k'a bato, k'a sago kɛ ka ɲa ni dusudiya ye. 4A k'a ka sariya n'a ka fɔtaw don aw dusu la, hɛrɛ ka sɔrɔ aw fɛ yen. 5A ka sɔn k'aw ka daliliw mɛn, ka yafa aw ma, a kan'aw fili gwɛlɛya tuma na. 6An b'o le dalila sisan yɛrɛ yan yɔrɔ la aw ye. 7Demetiriyusi filanan ka masaya tile la, girɛkiw ka masaya saan 169nan na, anw, yan zuwifuw ye bataki dɔ ci aw ma. A fɔra o kɔnɔ ko: «Anw be sɛgɛn ni tɔɔrɔba la saan damani nunu kɔnɔ, kabini Zasɔn n'a kɔfɛmɔgɔw ye Ala ka jamana janfa. 8U wilila fɔɔ ka tasuma don Alabatosoba dondaba la, ka mɔgɔ jalakibaliw faga. Ayiwa, anw ye Matigi dali, a y'a jaabi fana. An ye saraka bɔ, ka suman ta fana bɔ, ka fitinɛw mana Alabatosoba kɔnɔ, ka buru bila Ala ɲakɔrɔ.» 9Sisan, an be bataki cira aw ma waasa aw ka Gwatakɔrɔsigi ɲanagwɛa kɛ *Kisilewu kalo kɔnɔ. 10Nin sɛbɛnna saan 188nan na.\nBataki filanan min cira zuwifuw ma\nAn minw be Zeruzalɛmu, ni Zude mara la, ni cɛkɔrɔbaw ka jɛnkulu, ani Zuda be Arisitobuli fo. Ale min ye masacɛ Potoleme ladibaga ye, n'a buruju bɔra sarakalasebagaw la, tulu bɔnna minw kuun na ka kɛ Ala ta ye. Aw zuwifu minw be Ezipiti, an b'aw fo. Ala ka kɛnɛya ni nisɔndiya di aw ma. 11Ala y'an bɔsi halakili juguman dɔw la. An be barika l'a ye haali, bari a lɔra n'an ka koo ye masacɛ Antiyokusi Epifani ɲakɔrɔ. 12Mɔgɔ minw nana a ka dugu kama ni kɛlɛkɛminanw ye, a y'olu gwɛn. 13U ka ɲamɔgɔ Antiyokusi tagara n'a ka kɛlɛdenŋanaw ye Pɛrɛsi jamana na. Nga u y'u halaki Naneya sɔnso kɔnɔ. O kɛra Naneya murutigiw ka duu sirinin sababu la. 14Antiyokusi n'a teriw tun tagara yen ko ale bena jomuso nin furu. A ka miiri la ko ale bena nafoloba sɔrɔ o furu nin na. 15Naneya murutigiw ye nafoloba nin yira a la. A donna jobon nin kɔnɔ n'a nɔfɛmɔgɔ dɔw ye. A donna dɔrɔn, u ye jobon nin donda tugu, 16ka sanfɛda dogonin yɛlɛ ka masacɛ bon ni kabakuruw ye. U y'a sogo tigɛtigɛ k'a kuun tigɛ k'a fili kɛnɛmamɔgɔw ye. 17Barika ka la an ka Ala ye koo bɛɛ la. Ale min y'a nɛnibagaw di saya ma.\n18An bena Alabatosoba saniya ɲanagwɛ kɛ minkɛ *Kisilewu kalo tile mugan ni duuru, an y'a ye ko a ka ɲi k'o kibaruya fɔ aw ye, aw fana ka se k'a kɛ Gwatakɔrɔsigi ɲanagwɛ kɛcogo la. Neemi ka tile la, tasuma min tun yera, aw k'aw hakili jigi o la, tuma min na a tun ye Alabatosoba ni sarakabɔyɔrɔ lɔ ka ban ani ka saraka bɔ. 19An faaw minɛwaati la ka taga Pɛrɛsi jamana na, o waati sarakalasebagasɔbɛ dɔw ye tasuma bɔ sarakabɔyɔrɔ kan, ka ta'a dogo kɔlɔnkolon janin dɔ kɔnɔ. U jantor'a la, mɔgɔ si tun t'a yɔrɔ lɔn. 20Saan caaman tɛmɛna. A diyara Ala ye tuma min na, Pɛrɛsi masacɛ ye Neemi ci ka na Zeruzalɛmu. Ale ye sira di tasuma nin dogobaga sarakalasebagaw kɔmɔgɔw ma k'u ka tasuma nin yɔrɔ ɲini. U nan'a fɔ k'olu ma tasuma sɔrɔ yen, nga ko fɛɛn jilaman dɔ le be yen min ka gwili. A k'u k'a dɔ bɔ ka na. 21U ye saraka bɛɛ labɛn ka ban tuma min na, Neemi y'a fɔ ko sarakalasebagaw ka fɛɛn jilaman nin yɛrɛkɛ sarakafɛn kan lɔgɔ sanfɛ. 22U y'o kɛ. Sankabaw ye tile datugu. Waati dɔɔni o kɔ, sankabaw bɔra yen, tile tora ka manamana haali. Tasumaba manana sarakabɔyɔrɔ kan, u bɛɛ kabakoyara. 23Sarakafɛn tun be jɛnina tuma min na, sarakalasebagaw tun be Ala dalila. Mɔgɔ minw bɛɛ tun be yen, olu fana farala sarakalasebagaw kan. Zonatan ye dɔnkili daminɛ, Neemi ni tɔw tora k'a laminɛ. 24O Aladali nin na, u tun b'a fɔra ko:\n«Matigi, Matigi Ala, fɛɛn bɛɛ danbaga. I ye siranyafɛn ye, fangatigi, i tilennin lo, i be makari. I kelenpe le ye masa ye, i kelenpe le ka ɲi, 25I ka koo ka di, i kelenpe le tilennin lo, i ye setigi ye, i be yen tuma bɛɛ. E le be Isirayɛlidenw kisi kojugu bɛɛ ma. E le y'an faaw woloma, k'u saniya. 26Sɔn saraka nin na, anw be min bɔra i ye Isirayɛlidenw bɛɛ tɔgɔ la, minw y'i ka jama ye. E niyɔrɔ lo, a mara k'a saniya. 27An ka mɔgɔ minw jɛnsɛnnin lo, olu lajɛn. Minw be jɔnya la siya wɛrɛw cɛma, olu hɔrɔnya. U be minw dɔgɔyara ani u be minw jatira fɛnjuguw ye, i ka olu filɛ ni ɲaɲuman ye waasa siya wɛrɛw k'a lɔn ko i ye anw ka Ala ye. 28Minw b'u yɛrɛ boɲa k'an tɔɔrɔ k'an dɔgɔya, i ka olu ɲaa gwan. 29Sigiyɔrɔ d'i ka jama ma, i yɛrɛ ka jamana na, i ko Musa y'a fɔ cogo min na.»\n30O kɔ, sarakalasebagaw ye dɔnkiliw la ka Ala tanu. 31Sarakafɛnw jɛnina ka ban tuma min na, Neemi k'u ka fɛɛn jilaman nin tɔɔ bɔn kabakurubaba dɔw kan. 32U y'o kɛ, tasuma manana, nga tasuma min tun be manana a gɛrɛfɛ sarakabɔyɔrɔ kan, o yeelen barika boɲana ka tɛmɛ fɔɔ ka tasuma dɔ nin ɲaa faga. 33Koo nin kibaru jɛnsɛnna fɔɔ ka taga se Pɛrɛsi masacɛ ma ko sarakalasebagaw tun ye tasuma nin dogo yɔrɔ min na sanni u ka minɛ ka taga jamana wɛrɛ la, ko fɛɛn jilaman dɔ bɔra o yɔrɔ la, Neemi n'a tɔɲɔgɔnw y'o kɛ ka sarakafɛnw saniya. 34Masacɛ y'o koo sɛgɛsɛgɛ ka ban tuma min na, a ye yɔrɔ nin koori k'a kɛ yɔrɔ saniyanin ye. 35A tun be tɔnɔba sɔrɔla a la, ka to k'a diyanamɔgɔw sɔn n'o ye.\n36Neemi n'a ka mɔgɔw tun b'o jii nin wele ko «nɛfutari», o kɔrɔ ko saniyali. N'o tɛ, mɔgɔ tɔw tun b'a wele ko «nafuti.»


Mas 2nan 21 AKKDC08 - Manase tun ye saan tan ni fila - Bible Search\nMas 2nan 20 Mas 2nan 22\nMas 2nan 21\nMasacɛ Manase ka koo\n(Lok 2nan 33.1-10, 18-20)\n1Manase tun ye saan tan ni fila sɔrɔ, a sigituma na masaya la. A ye saan bi duuru ni duuru kɛ masaya la Zeruzalɛmu. A bamuso tɔgɔ tun ko Ɛfisiba. 2- Manase ye kojugu kɛ Masaba ɲakɔrɔ. Masaba tun ye siya minw gwɛn ka bɔ Isirayɛlidenw ɲa, a ye olu ka landajuguw le ɲɔgɔn kɛ. 3A facɛ Ezekiyasi tun ye sɔnnikɛyɔrɔ minw cɛn, a ye olu lalaga ka lɔ tugu, ka Baali sɔnyɔrɔ dɔw lɔ, ka Asera jaaw tutu i n'a fɔ Isirayɛli mara masacɛ Akabu tun y'a kɛ cogo min na, ani k'a kunbiri gwan lolow ni kalo, ani tile kɔrɔ k'u bato. 4- A ye sarakabɔyɔrɔ dɔ wɛrɛw lɔ Masaba ka soo kɔnɔ Zeruzalɛmu, Masaba tun kɔnna k'a fɔ ko ale bena sigi yɔrɔ min na. 5A ye sarakabɔyɔrɔw lɔ lolow ni kalo ani tile tɔgɔ la Masaba ka soo lukɛnɛ fila nunu kɔnɔ. 6A y'a dencɛ jɛni ka joo sɔn n'a ye, ani ka filɛli kɛ. A tagara sukɔrɔ welebagaw ni lagwɛlikɛlaw fɛ. A ye kojugu caaman kɛ Masaba ɲakɔrɔ k'a dimi. 7- Masaba tun y'a fɔ Dawuda n'a dencɛ Solomani ye ko ale bena sigi soo min kɔnɔ Zeruzalɛmu, ko ale ye yɔrɔ min woloma k'a kɛ a batoyɔrɔ ye tuma bɛɛ Isirayɛli kɔmɔgɔw bɛɛ cɛma, a tun ye Asera jaa min dilan, a nana o bila o soo nin kɔnɔ. 8Ko ni Isirayɛlidenw banbana k'ale ka fɔta bɛɛ bato ni sariya kɔnɔnakuma bɛɛ, ale ka baarakɛla Musa tun ye min di u ma, ko ale ten'a kɛ u be bɔ jamana nin kɔnɔ tugu, ale tun ye min di u faaw ma. 9Nga u ma mɛnni kɛ. Manase y'a kɛ u filila, ka kojugu kɛ. Masaba ye siya minw halaki ka bɔ u ɲa, olu yɛrɛ tun ma o kojugu nin ɲɔgɔn kɛ.\n10O la, Masaba y'a ka baarakɛlaw, kiraw ci ka kuma u fɛ ko: 11«Zuda mara masacɛ Manase ye kojugu nunu kɛ minkɛ, amoriw tun ma min ɲɔgɔn kɛ, ani k'a kɛ Zuda mara mɔgɔw ye kojugu kɛ a ka josɔnko la minkɛ, 12o la, Masaba, Isirayɛli ka Ala ko: ‹Ne ben'a to kojugu dɔ be se Zeruzalɛmu ni Zuda mara ma, fɔɔ o koo nin mɛnbagaw bɛɛ be sumaya. 13N ye Samari dugu ni Akabu ka soo halaki cogo min na, n bena Zeruzalɛmu halaki o cogo kelen na fana. Mɔgɔ be tasa kɔnɔ ko, k'a yɛlɛma cogo min na, ne bena Zeruzalɛmu kɛ ten. 14Mɔgɔ minw ye ne taw ye, ne bena u tɔɔ labila, k'u don u juguw bolo. U juguw bɛɛ bena se u kɔrɔ k'u bololafɛnw ta. 15Bari kabini u faaw bɔtuma Ezipiti fɔɔ ka na se bii ma, u b'a la ka kojugu kɛ ne ɲakɔrɔ ka n dusu dimi.› »\n16Manase ye mɔgɔ caaman faga gwansan Zeruzalɛmu dugu kɔnɔ yɔrɔ bɛɛ. A ma dan o ma, a y'a kɛ Zuda mara mɔgɔw ye kojugu kɛ Masaba ɲakɔrɔ.\n17Manase ka kɛwali tɔw, a ka baara bɛɛ, n'a ye hakɛ min kɛ, o be sɔrɔ Zuda mara masaw ka loon o loon kibaru sɛbɛ kɔnɔ. 18Manase sara, u y'a suu don a ka nankɔ la, min b'a ka soo gɛrɛfɛ, u be min wele ko Uza ka nankɔ. O kɔ, a dencɛ Amɔn sigir'a nɔɔ na masaya la.\nMasacɛ Amɔn ka koo\n(Lok 2nan 33.21-25)\n19Amɔn tun ye saan mugan ni fila sɔrɔ, ka sɔrɔ ka sigi masaya la. A ye saan fila kɛ masaya la Zeruzalɛmu. A bamuso tɔgɔ tun ko Mesulɛmɛti, Arusi denmuso tun lo ka bɔ Yɔtiba. 20Amɔn ye kojugu kɛ Masaba ɲakɔrɔ i n'a fɔ a facɛ Manase. 21A facɛ ye sira min ta, ale fana ye o sira kelen le ta fana tigitigi. A facɛ tun ye joo minw sɔn, a fana ye olu le sɔn k'a kunbiri gwan u kɔrɔ. 22A banna Masaba, a faaw ka Ala la, a m'a ka sira taama.\n23A ka kɛlɛdenw kuntigiw ye janfa siri a la, k'a faga masaso kɔnɔ. 24Nga jamana kɔnɔ mɔgɔw wilila k'a janfabaga nunu bɛɛ faga. O kɔ, u y'a dencɛ Zoziyasi kɛ masacɛ ye a nɔɔ na.\n25Amɔn ka kɛwali tɔw, a ye koo min kɛ, olu be sɔrɔ Zuda mara masaw ka loon o loon kibaru sɛbɛ kɔnɔ. 26U y'a suu don a yɛrɛ ka kaburu kɔnɔ Uza ka nankɔ la. A dencɛ Zoziyasi sigir'a nɔɔ na masaya la.


Cɛf 11 AKKDC08 - Zɛfite tun ye kɛlɛdenŋana ye. - Bible Search\nCɛf 10 Cɛf 12\nCɛfari Zɛfite ka koo\n1Zɛfite tun ye kɛlɛdenŋana ye. Galaadika tun lo. A bamuso tun ye kakalamuso dɔ ye, a facɛ tɔgɔ tun ko Galaadi. 2Galaadi ka muso yɛrɛ ye dencɛw sɔrɔ. Olu boɲana tuma min na, u ye Zɛfite gwɛn ka bɔ u cɛma k'a fɔ a ye ko a te se ka olu faa ka cɛɛn ta ni olu ye, ko bari muso wɛrɛ deen lo. 3O la, Zɛfite bolil'a fadenw ɲa ka taga sigi yɔrɔjan. A tun siginin be Tɔbu jamana na. Mɔgɔkolonw tagara ɲɔgɔn lajɛn a fɛ. U tun be to ka taga cɛnni kɛ ɲɔgɔn fɛ.\n4Waati dɔɔni tɛmɛnin kɔ, amoniw wilila ka Isirayɛlidenw kɛlɛ. 5Amoniw tun b'u kɛlɛ minkɛ, o la Galaadi cɛkɔrɔbaw tagara Zɛfite fɛ Tɔbu jamana na 6k'a fɔ a ye ko a ka na kɛ olu ɲamɔgɔ ye u ka se ka amoniw kɛlɛ. 7Zɛfite y'a fɔ u ye ko: «Aw tun ma ne kɔniya ka ne gwɛn ka bɔ ne facɛ ka soo wa? Mun na gwɛlɛya sera aw ma, aw be na ne fɛ?» 8Galaadi cɛkɔrɔbaw y'a fɔ a ye ko: «N'i y'a ye ko anw kɔsegira ka na i fɛ sisan, an y'o kɛ janko i ka taga n'anw ye ka amoniw kɛlɛ, ani ka kɛ an kuntigi ye, ani Galaadikaw bɛɛ ta.» 9A y'a fɔ cɛkɔrɔba nunu ye ko: «Ni aw ye ne minɛ ka taga ni ne ye ka amoniw kɛlɛ, ni Masaba y'u don ne bolo, ne le bena kɛ aw kuntigi ye.» 10Cɛkɔrɔba nunu y'a fɔ Zɛfite ye ko: «I ye min fɔ an ye, ni an m'o kɛ, Masaba ɲaa b'an na.» 11O kɔ, Zɛfite wilila ka taga ni Galaadi cɛkɔrɔbaw ye. Jama y'a kɛ u kuntigi n'u ɲamɔgɔ ye. A tun ye kuma minw fɔ ka tɛmɛ, a segira olu bɛɛ kan Masaba ɲakɔrɔ Misipa.\nZɛfite be cidenw ci amoniw fɛ\n12Zɛfite ye mɔgɔw bila ka ta'a fɔ amoniw ka masacɛ ye ko mun le b'u ni ɲɔgɔn cɛ, n'a be n'ale kɛlɛyɔrɔ la, ale n'a ka jamana. 13A y'a fɔ Zɛfite ka ciden nunu ye ko Isirayɛlidenw le ye ale ka jamana minɛ o bɔtuma na Ezipiti jamana na, k'a ta Arinɔn kɔɔ daa la fɔɔ Yabɔki kɔɔ daa la ka taga fɔɔ Zurudɛn baji daa la. Ko a ka segi k'o di ni ɲasuma ye.\n14Zɛfite ye mɔgɔ dɔw ci a fɛ tugu 15k'a fɔ a ye ko: «Isirayɛlidenw ma mowabuw ni amoniw ka jamana minɛ. 16Bari Isirayɛlidenw bɔra Ezipiti jamana na tuma min na, u taamana kongokolon kɔnɔ fɔɔ ka na se Buruku kɔgɔji ma ka tɛmɛ ka se Kadɛsi. 17- U tun ye mɔgɔ bila ka taga Edɔmu masacɛ fɛ ko a ka olu to u be tɛmɛ a ka jamana kɔnɔ, nga ale ma sɔn. U ye dɔ ci Mowabu masacɛ fana fɛ, ale fana ma sɔn. O la, u tora Kadɛsi. 18- O kɔ, u tɛmɛna ni kongokolon ye ka taga munumunu Edɔmu jamana ani Mowabu jamana kɔfɛ. U sera Mowabu jamana kɔrɔn ɲafan fɛ, u tagara sigi Arinɔn kɔɔ kɔfɛ. U ma don Mowabu jamana kɔnɔ, bari Arinɔn kɔɔ be Mowabu daan na. 19- O kɔ, u ye mɔgɔ dɔw ci amoriw ka masacɛ Siŋɔn fɛ, min ye masa ye Ɛsibɔn, k'a fɔ ale ye ko a ka olu to u be tɛmɛ a ka jamana kɔnɔ ka taga u taayɔrɔ la. 20Nga Siŋɔn tun ma la Isirayɛlidenw na kosɔbɛ k'u to u be tɛmɛ a ka jamana kɔnɔ. O la, a y'a ka jama bɛɛ lajɛn ka taga sigi Yaasa k'u kɛlɛ. 21Masaba, Isirayɛli ka Ala ye Siŋɔn n'a ka jama bɛɛ don u bolo, Isirayɛlidenw sera u kɔrɔ. U ye amoriw ka jamana bɛɛ minɛ, u siginin tun be min kɔnɔ. 22A ye amoriw ka jamana bɛɛ minɛ k'a ta Arinɔn kɔɔ daa la fɔɔ ka na se Yabɔki kɔɔ daa la, ani k'a ta kongokolon ma, fɔɔ ka na se Zurudɛn baji ma.\n23«Masaba, Isirayɛli ka Ala ye amoriw gwɛn ka bɔ a ka jama Isirayɛli ɲa, o tuma na, e b'a fɛ ka kɛ o jamana tigi ye wa? 24E ka joo *Kemɔsi ye fɛɛn min d'i ma, e t'o minɛ k'a kɛ i ta ye wa? Masaba an ka Ala fana n'a ye fɛɛn min d'an ma, an fana b'o kɛ an ta ye. 25- E ka fisa ni Sipɔri dencɛ Balaki ye wa? Min tun ye Mowabu masacɛ ye. Ale ma sɔn ka Isirayɛlidenw darabɔ ka kɛlɛ kɛ n'u ye do! 26Isirayɛlidenw siginin be Ɛsibɔn, n'a gɛrɛfɛ duguw kɔnɔ, ni Arowɛri n'a gɛrɛfɛ duguw, ani dugu minw bɛɛ be Arinɔn kɔɔ daa la, o be se saan kɛmɛ saba ma. Mun na aw ma u gwɛn o saan nunu kɔnɔ? 27Ne ma i hakɛ ta, e do be kojugu kɛra ne la ka kɛlɛ ɲini ne fɛ. Masaba tiɲɛfɔla ka Isirayɛlidenw ni amoniw faran ka bɔ ɲɔgɔn na bii.» 28Amoniw ka masacɛ ma sɔn ka mɛnni kɛ Zɛfite fɛ.\nZɛfite be layidu ta\n29Masaba ka Nii tora Zɛfite fɛ. A ye Galaadi ni Manase mara cɛtigɛ ka taga Misipe, Galaadi mara la, ka bɔ o yɔrɔ la, ka don amoniw fɛ. 30O yɔrɔ la, a ye dajuru ta Masaba ye ko: «N'i sɔnna ka amoniw don ne bolo, 31ne kɔsegitɔ ka bɔ o yɔrɔ la ni hɛrɛ ye, mɔgɔ min bena kɔn ka bɔ ne ka soo kɔnɔ ka ne kunbɛn, o tigi bena kɛ e Masaba ta ye. Ne ben'o kɛ saraka jɛnita ye.» 32O kɔ, a tagara amoniw kɛlɛ, Masaba y'u don a bolo. 33Zɛfite ye dugu mugan halaki u fɛ k'a ta Arowɛri, Miniti faan fɛ, fɔɔ ka taga se Abɛlikeramimu. A kɛra ten, Isirayɛlidenw sera amoniw kɔrɔ.\n34O kɔ, Zɛfite kɔsegira ka na a ka soo Misipa. A denmuso bɔra k'a kunbɛn ni dundunw ye n'a be dɔɔn kɛ. O le tun ye a ka deen dama ye, dencɛ ni denmuso wɛrɛ si tun t'a fɛ. 35- Zɛfite ye sunguru nin ye dɔrɔn, a y'a kuun minɛ k'a fɔ ko: «N denmuso, i ye ne bila dusukasi la, ka ne nii tɔɔrɔ! Ne ye n daa di Masaba ma, ne te se k'a yɛlɛma tugu.» 36Sunguru nin y'a fɔ ko: «Ne faa, n'i y'i daa di Masaba ma, i k'o koo kɛ ne la ka kɛɲɛ n'i ka fɔta ye. Bari, Masaba y'i mɔnɛ bɔ ka ban i juguw la, minw ye amoniw ye.» 37A y'a fɔ tugu ko: «I ka kalo fila di ne ma. Ne bena taga yaala kuluw yɔrɔ la ka kasi n ka furubaliya bɔnɛ la ni n tɔɲɔgɔnw ye.»\n38Zɛfite ye sira d'a ma, a ka taga kalo fila kɛ. A tagara n'a tɔɲɔgɔnw ye, k'a ka bɔnɛ kasi kɛ kuluw kan. 39Kalo fila nunu tɛmɛnin kɔ, a segira ka na a facɛ fɛ, ale y'a ka dajuru sara n'a ye. O y'a sɔrɔ a tun ma cɛɛ si lɔn fɔlɔ. K'a ta o tuma na, o kɛra landa ye Isirayɛlidenw fɛ, 40saan o saan u ka sunguruw be to ka taga Galaadi ka Zɛfite denmuso sanga kɛ tile naani kɔnɔ.


Sam fɔlɔ 7 AKKDC08 - Kiriyatayimukaw nan'a ta, ka t'a - Bible Search\nSam fɔlɔ 6 Sam fɔlɔ 8\nSam fɔlɔ 7\n1- Kiriyatayimukaw nan'a ta, ka t'a bila Abinadabu ka soo kɔnɔ tintin kan. O kɔ, u y'a dencɛ Eleyazari woloma k'o don a kɔlɔsibaara la.\nIsirayɛlidenw be se filisiw kɔrɔ\n2Kabini Ala ka layidu taamasiɲɛ kɛsu sera Kiriyatayimu dugu kɔnɔ, waati caaman tun tɛmɛna, saan mugan tun tɛmɛna. O tuma na, Isirayɛlidenw bɛɛ sɔrɔla ka kule Masaba nɔɔ fɛ. 3Samuyɛli y'a fɔ u bɛɛ ye ko: «N'a kɛra ko aw sɔnna Masaba ma tugu n'aw dusu bɛɛ ye, aw ka *Asitarite, ni siya wɛrɛw ka joo tɔw ta k'o fili, k'aw yɛrɛ di Masaba ma, k'ale kelen bato. N'aw y'o kɛ, a bena aw bɔsi filisiw bolo.» 4Isirayɛlidenw ye *Baali ni Asitarite fili, ka to ka Masaba kelenpe bato.\n5Samuyɛli y'a fɔ ko u ka Isirayɛlidenw bɛɛ lajɛn Misipa, ko ale bena Masaba daali u ye. 6U nana ɲɔgɔn lajɛn Misipa tuma min na, u ye jii bɔ k'a bɔn Masaba ɲakɔrɔ, ka suun don o loon na. K'u to o yɔrɔ la, u y'a fɔ ko: «An ye Masaba hakɛ ta!» Samuyɛli kɛra Isirayɛlidenw ɲamɔgɔ ye Misipa.\n7Filisiw y'a mɛn tuma min na ko Isirayɛlidenw ye ɲɔgɔn lajɛn Misipa, u ka ɲamɔgɔw wilila ka na Isirayɛlidenw kama. Olu y'o kibaru mɛn dɔrɔn, u siranna filisiw ɲa. 8U y'a fɔ Samuyɛli ye ko: «Kana Masaba an ka Ala daalili dabila an ye, janko a k'an kisi filisiw ma.» 9Sagaden minw be siin min, Samuyɛli y'u dɔ minɛ k'o kɛ saraka jɛnita ye Masaba ma k'a bɛɛ jɛni. A ye Masaba daali Isirayɛlidenw ye, Masaba fana y'a ka daalili minɛ.\n10Tuma min na Samuyɛli tun be saraka jɛnita nin bɔra, filisiw gwɛrɛla janko ka Isirayɛlidenw kɛlɛ. Nga Masaba y'a kɛ saan pɛrɛnna u kan kosɔbɛ o loon na, k'u hakili ɲagami. U barika dɛsɛra Isirayɛlidenw ɲakɔrɔ. 11Isirayɛli jama bɔra Misipa k'u gwɛn, k'u faga fɔɔ ka taga se Bɛtikari gɛrɛfɛ. 12Samuyɛli ye kabakuru dɔ ta, k'a tutu Misipa ni Seni furancɛ la k'a tɔgɔ la ko Ebɛnezɛri,b a ko Masaba ye olu dɛmɛ fɔɔ ka na se yan.\n13U sera filisiw kɔrɔ, filisiw ma kɔsegi ka na Isirayɛlidenw ka jamana na tugu. Ka Samuyɛli to sii la, Masaba y'a bolo la filisiw kan. 14U tun ye duguba minw bɔsi Isirayɛlidenw fɛ, olu kɔsegira ka kɛ Isirayɛlidenw ta ye tugu. K'a ta Ekurɔn fɔɔ ka taga se Gati, Isirayɛlidenw y'o bɔsi u bolo. Hɛrɛ donna Isirayɛlidenw ni amoriw cɛ. 15Samuyɛli kɛra Isirayɛlidenw ka ɲamɔgɔ ye a sii bɛɛ la. 16A tun be to ka taga saan o saan Betɛli ni Giligali ani Misipa duguw kɔnɔ, ka Isirayɛlidenw ka koow ɲanabɔ o yɔrɔw bɛɛ la. 17O kɔ, a tun be segi ka na Arama, a ka soo tun be yɔrɔ min na. A tun be to ka Isirayɛlidenw kiti o yɔrɔ la. A ye sarakabɔyɔrɔ lɔ Masaba ye o yɔrɔ la fana.


Sad 31 AKKDC08 - O kɔ, Musa y'a fɔ Isirayɛlidenw bɛɛ ye - Bible Search\nSad 30 Sad 32\nMusa ka kuma laban\nMusa ka saya\n1O kɔ, Musa y'a fɔ Isirayɛlidenw bɛɛ ye tugu ko: 2- «Sisan, ne be ni saan kɛmɛ ni mugan ye, ne te se ka kɛ aw ɲamɔgɔ ye tugu. Masaba yɛrɛ y'a fɔ ne ye ko ne tena Zurudɛn baji tigɛ. 3Masaba aw ka Ala yɛrɛ bena bila aw ɲafɛ. Siya minw be faan dɔ fɛ, a bena olu bɛɛ halaki, janko aw ka se k'u ka jamana minɛ. Zozuwe bena kɛ aw kuntigi ye i ko Masaba y'a fɔ cogo min na. 4- Masaba bena siya nunu halaki i n'a fɔ a ye amoriw ka masacɛ Siŋɔn ni Ɔgi n'u ka maraw cɛn cogo min na. 5A bena u di aw ma, aw bena u kɛ i ko a y'a fɔ aw ye cogo min na. 6- Aw ka barika don aw yɛrɛ la, k'aw jaa gwɛlɛya, aw kana siran ka yɛrɛyɛrɛ u ɲɛ bari, Masaba aw ka Ala bena taama n'aw ye, a tena aw to yen, a tena faran ka bɔ aw la.»\n7O kɔ, Musa ye Zozuwe wele k'a fɔ a ye Isirayɛlidenw bɛɛ ɲana ko: «I ka barika don i yɛrɛ la, k'i jaa gwɛlɛya, bari Masaba ye layidu ta jama nin bɛmaw ye ko a bena jamana min di u ma, e lo bena taga n'u ye o yɔrɔ la. Ani k'a tilan u cɛ, ka bɛɛ niyɔrɔ d'a ma. 8- Masaba le bena bila i ɲafɛ, a bena to n'i ye tuma bɛɛ, a tena i to yen, a tena faran ka bɔ i la. I kana siran, i jaa kana tigɛ.»\n9Musa ye sariya nin sɛbɛn k'a di Levi kɔmɔgɔw, sarakalasebagaw ma, minw ka kan ka Masaba ka layidu taamasiɲɛ kɛsu ta, ani Isirayɛli cɛkɔrɔbaw. 10- O kɔ, Musa y'a fɔ u ye ko: «Saan wolonwula o saan wolonwula, juru yafasan na, *Gwatakɔrɔsigi ɲanagwɛ tuma na, 11ni Isirayɛlidenw bɛɛ nana lɔ Masaba aw ka Ala ɲakɔrɔ tuma min na, a ka yɔrɔ wolomanin na, e bena sariya nin kalan u bɛɛ ɲana, u k'a mɛn. 12I bena mɔgɔw bɛɛ lajɛn, cɛɛ fara musow kan, ni denmisɛnw, ani lonan minw bɛɛ siginin be aw ka duguw kɔnɔ, waasa u ka se ka kuma nin mɛn, k'a lɔn ka siran Masaba aw ka Ala ɲa, k'a ka sariya nin kɔnɔnakuma bɛɛ bato. 13U ka denmisɛn minw t'a lɔn fɔlɔ, olu fana ka kan k'a mɛn k'a lɔn ka siran Masaba aw ka Ala ɲa, k'aw to jamana nin kɔnɔ, aw bena Zurudɛn baji tigɛ ka min minɛ.»\nIsirayɛlidenw bena muruti Ala ma\n14Masaba y'a fɔ Musa ye ko: «I satuma surunyana. Zozuwe wele, aw ka na ɲɔgɔn fɛ Ɲɔgɔnkunbɛn fanibugu la. N bena n ka ciiw fɔ a ye.» O la, Musa ni Zozuwe tagara Ɲɔgɔnkunbɛn fanibugu la. 15Masaba y'a yɛrɛ yira o fanibugu nin yɔrɔ la, sankaba kɔnɔ, o tun be soo nin daa la.\n16A y'a fɔ Musa ye fɔlɔ ko: «Yanni dɔɔni i bena taga i faaw fɛ. I sanin kɔ, jama nin bena don jamana min kɔnɔ, u ben'a daminɛ ka kakalaya kɛ k'o yɔrɔ siyaw ka joow sɔn. U bena ban ne la, ne ye bɛɛn min kɛ n'u ye, u bena o cɛn. 17O loon na, ne bena dimi u kɔrɔ k'u to yen. N bena n yɛrɛ dogo u la, u bena halaki. Kojugu ni tɔɔrɔ caaman bena u sɔrɔ. U ben'a faamuya ko kojugu nunu sera u ma, bari ne t'u cɛma tugu. 18Ne bena n yɛrɛ dogo o loon na, bari u ye kojugu kɛ ka joow sɔn. 19Sisan aw ka dɔnkili nin sɛbɛ aw yɛrɛ ye, ka Isirayɛlidenw degi a la, k'a to u b'a la, o dɔnkili nin ka kɛ seereya ye Isirayɛlidenw kama ne kosɔn la. 20Tiɲɛ na, ne tun ye jamana min layidu ta u bɛmaw ye, ne bena don ni jama nin ye o kɔnɔ, nɔnɔ ni lii ka ca kosɔbɛ yɔrɔ min na, jamana diman lo. U bena dumuni kɛ ka fa, ka boɲa, u bena yɛlɛma k'u ɲaa sin joow ma fana k'olu sɔn. U bena u ɲaa don ne la, ani ka ne ka bɛɛn cɛn. 21Ni kojugu ni tɔɔrɔ caaman sera u ma tuma min na, u kɔmɔgɔw tena ɲinɛ nin dɔnkili nin kɔ, o bena kɛ seereya ye u kama. Ne b'u ka miiriyaw lɔn ka ban, yanni ne ka don n'u ye jamana nin kɔnɔ, ne ye min layidu ta.» 22O loon na, Musa ye dɔnkili nin sɛbɛ ka Isirayɛlidenw dege a la.\n23- Masaba ye kuma nin fɔ Nun dencɛ Zozuwe ye ko: «Barika don i yɛrɛ la, k'i jaa gwɛlɛya, bari e lo bena don ni Isirayɛlidenw ye jamana nin kɔnɔ, ne ye min layidu ta u ye. Ne yɛrɛ bena kɛ n'i ye.»\n24Tuma min na Musa ye sariya nin kɔnɔnakuma bɛɛ sɛbɛn ka ban sɛbɛ dɔ kɔnɔ, 25a ye kuma nin fɔ Levi kɔmɔgɔw ye, Masaba ka layidu taamasiɲɛ kɛsu koo tun be minw bolo. 26«Aw ka sariyasɛbɛ nin ta, k'a bila Masaba aw ka Ala ka layidu taamasiɲɛ kɛsu gɛrɛfɛ. A bena kɛ seereyafɛn ye aw kama o yɔrɔ la. 27Bari ne be aw ka murutiko n'aw ka tulogwɛlɛya lɔn. Aw kɛra mɔgɔmurutininw ye Masaba kama, k'a sɔrɔ ne be nii na aw cɛma. Ni ne sara, aw bena kɛ cogo di sa? 28Aw k'aw ka burujuw mɔgɔkɔrɔbaw bɛɛ lajɛn ne ɲakɔrɔ, n'aw ka ɲamɔgɔw bɛɛ, ne bena kuma nunu fɔ u ɲana, ka sankolo ni dugukolo kɛ n seerew ye u kama. 29Bari ne b'a lɔn ko ne sanin kɔ, aw bena kɛ mɔgɔjuguw yɛrɛ yɛrɛ ye. Ne ye sira min yira aw la, aw bena aw yɔrɔ jaɲa o la. Kojugu bena aw sɔrɔ waati nata la bari aw bena kojugu kɛ Masaba aw ka Ala ɲakɔrɔ, k'a dusu dimi n'aw ka kɛwaliw ye.»\nMusa ka dɔnkili\n30Musa ye dɔnkili nin kumadenw fɔ fɔɔ k'a ban Isirayɛlidenw bɛɛ ye ko:


Eze Introduction AKKDC08 - Bible Search\nDusu 5 Eze 1\nEzekiyɛli tun ye kira ni sarakalasebaga ye. A tun be Babilɔni, u tun y'u minɛ ka bɔ Zeruzalɛmu ka taga n'u ye o yɔrɔ la. Mɔgɔ minw tun minɛna ka taga ani minw tun tora Zeruzalɛmu, a ka kiraya ɲaa tun sinnin be olu le ma. Sanni Zeruzalɛmu dugu ka ci, a tun be kiraya kɛra. A ye kiraya kɛ a cinin kɔ fana. O la, a tun be kitiko, ani jigitugukuma fɔ.\nKitabu nin tilannin lo yɔrɔ duuru:\nEzekiyɛli ka yelifɛn n'a ka weleko be sɔrɔ a yɔrɔ fɔlɔ kɔnɔ (1—3).\nYɔrɔ filanan kɔnɔ (4—24), a be kirayakuma caaman fɔ Zuda mara mɔgɔw kama, k'u ɲaa bena gwan. Sabu, u te mɛnni kɛ Masaba fɛ.\nYɔrɔ sabanan kɔnɔ (25—32), kuma ɲasinna Zuda mara lamini siyaw le ma, k'a fɔ u ye ko Ala bena u kiti.\nYɔrɔ naaninan kɔnɔ (33—39), Ezekiyɛli ye jama jaa gwɛlɛya, ko Ala bena yafa u ma, ka kɔsegi n'u ye u yɛrɛ ka jamana na. O tuma na, a tun y'a mɛn ko juguw ye Zeruzalɛmu datugu.\nEzekiyɛli ye yelifɛn min ye Alabatosokura koo la, o ɲafɔnin be kitabu yɔrɔ duurunan kɔnɔ (40—48).\nEzekiyɛli jigi tun be Ala kan kosɔbɛ. A ka kirayakuma nunu caaman dir'a ma yelifɛnw ani taamasiɲɛw seen fɛ. Ezekiyɛli b'a dusu lakurayako jati kosɔbɛ. An kelen kelen bɛɛ bena lɔ n'an yɛrɛ ka kojugu kunko ye. Nga, Ala ben'a ka mɔgɔw ka ɲanamaya lakuraya. Ala b'a fɔ Ezekiyɛli ye ko Isirayɛlidenw tun b'a fɔra tiɲɛ na ko:\n«U kolow jara, k'u jigi tigɛra, ko u te se ka foyi kɛ. O kosɔn, kirayakuma fɔ u ye ko, Matigi, Masaba ko: ‹Ne ka mɔgɔw, ne bena aw ka kaburuw dayɛlɛ k'aw bɔ u kɔnɔ ka kɔsegi n'aw ye Isirayɛli jamana na.› » (37.11b-12)\nAla be Ezekiyɛli wele 1.1—3.37\nZeruzalɛmu dugu bena ci 4.1—24.27\nAla be siya wɛrɛw kiti 25.1—32.32\nAla b'a daa di a ka jama ma 33.1—37.28\nSee bena sɔrɔ Gɔgi kan 38.1—39.29\nAlabatoso ni jamana bena lalaga tugu 40.1—48.35


Tes fɔlɔ 3 AKKDC08 - Tuma min na an tun te se ka muɲuli - Bible Search\nTes fɔlɔ 2 Tes fɔlɔ 4\nTes fɔlɔ 3\n1- Tuma min na an tun te se ka muɲuli kɛ tugu, an y'a miiri ko ni an tora an kelen Atɛni, o ka fisa. 2O le y'a to, an ye an balimacɛ Timote ci aw fɛ, ale ye Ala ka baarakɛla ye Krista ka kibaru diman fɔli kosɔn, an y'a ci waasa ale ka taga aw dɛmɛ, ani k'aw ladi aw jigi koo la, 3waasa aw, mɔgɔ si fari kana faga tɔɔrɔ kosɔn minw y'aw sɔrɔ sisan, bari aw yɛrɛ b'o lɔn ka ban ko wajibi lo, o k'an sɔrɔ. 4An tun b'aw cɛma tuma min na, an tun b'a fɔra aw ye ko an ka kan ka tɔɔrɔ. O le kɛra, aw yɛrɛ b'o lɔn. 5Ne tun te se ka muɲuli kɛ tugu, o la ne ye Timote ci, waasa ale ka taga aw filɛ yala n'aw jigi be Ala kan tugu, janko a ka kɔsegi ka na n'o kibaruya ye. Ne tun be siran ko Sutana kana aw nigɛ k'an ka baara kɛ fu ye.\nPɔli be nisɔndiya Tesalonikaw kosɔn\n6- Sisan, Timote bɔra aw fɛ ka na se yan an fɛ. A ye kibaruɲuman fɔ aw koo la. A ko jigiɲuman be aw fɛ, ko aw be ɲɔgɔn kanu. An ka koo be aw kɔnɔ cogo min na, a y'o fɔ, ko aw b'a fɛ k'an ye kosɔbɛ, i n'a fɔ an fana b'a fɛ k'aw ye cogo min na. 7O le y'a to, n balimaw, k'an to an ka sigɛn n'an ka tɔɔrɔ la, an y'a ye tuma min na ko aw jigi lanin be Matigi kan halibi, an ye nisɔndiya sɔrɔ. 8Sisan an be se ka ninakili ka ɲa bari aw jijanin lo ka to Matigi ka jɛnɲɔgɔnya la. 9An ye nisɔndiya min sɔrɔ aw kosɔn, an m'a lɔn an bena Ala fo o la cogo min na. 10N'an be Ala daali tuma min na, suu fara tile kan, an b'a ɲini a fɛ kosɔbɛ ko a ka sira di an ma, waasa an ka se ka taga aw filɛ ani k'aw dɛmɛ tugu k'aw jigi sabati.\n11An b'a ɲini ale an Faa Ala fɛ ani an Matigi Yezu fɛ, u ka sira di an ma loon dɔ waasa ka taga aw fɛ. 12Kanuya min be aw ni ɲɔgɔn cɛ, ani mɔgɔ wɛrɛw faan fɛ, Matigi k'o sabati kosɔbɛ i n'a fɔ an b'aw kanu cogo min na. 13A ka barika don aw la, aw ka kɛ mɔgɔɲumanw ni jalakibaliw ye an Faa Ala ɲakɔrɔ, an Matigi Yezu kɔsegituma na n'a ka mɔgɔw bɛɛ ye.


Kod 39 AKKDC08 - Isimayɛliden nunu tagara ni Yusufu ye - Bible Search\nKod 38 Kod 40\nYusufu be Potifari ka soo\n1Isimayɛliden nunu tagara ni Yusufu ye Ezipiti jamana na. Ezipiti masacɛ kɔlɔsibagaw kuntigi Potifari y'a san olu fɛ. 2- Yusufu tor'a kuntigi ka soo. Masaba tun b'a fɛ kosɔbɛ. 3A kuntigi y'a ye ko Masaba be ni Yusufu ye, ko n'a ko a be koo o koo kɛ, o be ɲa a fɛ. 4A koo diyar'a kuntigi ye kosɔbɛ, ale y'a don a ka baara la, k'a bololafɛnw bɛɛ kalifa a ma, k'a sigi a ka soo kunna.\n5Tuma min na Potifari ye Yusufu sigi a ka soo, ani a ka bololafɛn bɛɛ kunna, Masaba ye barika don Ezipiticɛ nin ka soo la Yusufu kosɔn, k'a ka soo n'a ka foro kɔnɔ fɛɛnw yiriwa. 6A tun y'a ka fɛɛn bɛɛ to Yusufu bolo, ale tun te foyi si kɛ tugu ni dumuni dama tɛ.\nYusufu n'a kuntigi muso ka koo\nYusufu tun cɛ ka ɲi kosɔbɛ. 7Waati dɔ nana se, a kuntigi muso ɲaa bɔr'a fɛ, ale y'a fɔ a ye ko: «Na la ni ne ye.» 8A banna, a y'a fɔ a ye ko: «Ne kuntigi y'a bolo bɔ koo bɛɛ la soo kɔnɔ, a ye sokɔnɔfɛnw bɛɛ kalifa ne ma. 9Mɔgɔ si te soo nin kɔnɔ min ka fisa ni ne ye, a ma ne bali foyi la fɔɔ ele dama, bari e y'a ka muso ye. Mun na ne bena kojuguba kɛ ani ka Ala hakɛ ta?» 10Loon o loon a tun be to ka o kuma kelen fɔ Yusufu ye, nga Yusufu ma sɔn ka mɛnni kɛ a fɛ. 11Loon dɔ, Yusufu donna soo kɔnɔ ko a be baara kɛ, o y'a sɔrɔ soo kɔnɔ baarakɛla si tun te yen. 12Muso nin ye Yusufu minɛ a ka fani ma, k'a fɔ a ye ko a ka la n'ale ye. Yusufu y'a ka fani wulan k'a to a bolo ka boli ka bɔ kɛnɛma.\n13Muso nin y'a ye ko a y'a ka fani wulan k'a to ale bolo ka boli ka bɔ kɛnɛma minkɛ, 14a y'a ka baarakɛlaw wele k'a fɔ u ye ko: «Aw yɛrɛ ka nin filɛ sa! U nana ni eburu nin ye, waasa a ka to k'a ɲaa don an na! A nana ko fɔɔ a be la ni ne ye, ne kulera. 15A y'a ye ko ne be kulera kosɔbɛ dɔrɔn, a wilila k'a ka fani to ne gɛrɛfɛ ka boli ka bɔ kɛnɛma.»\n16Muso nin ye Yusufu ka fani bila a gɛrɛfɛ fɔɔ a cɛɛ nana tuma min na. 17A ye o kuma kelen fɔ a cɛɛ ye ko: «I nana ni jɔncɛ eburu min ye, ale lo donna ne kan ko fɔɔ a be la ni ne ye. 18Nga ne kulera dɔrɔn, a wilila ka boli ka bɔ kɛnɛma k'a ka fani to ne gɛrɛfɛ.» 19Yusufu kuntigi y'a muso ka kuma mɛn ka ban tuma min na, ko: «A filɛ sa, i ka jɔɔn ye min kɛ,» a dimina kosɔbɛ 20ka Yusufu minɛ k'a don kaso la, masacɛ ka kasodenw tun be boon min na.\nYusufu be don kaso la\nKa Yusufu to kaso la, 21- Masaba tor'a fɛ, k'a koo diya kasobon kɔlɔsibaga ye. 22Ale ye Yusufu bila ko a ka to ka kasoden tɔw bɛɛ kɔlɔsi. Foyi si tun te kɛ yen ni ale sababu tɛ. 23Ni kasobon kɔlɔsibaga tun ye min to Yusufu bolo, a tun te o filɛ tugu, bari Masaba tun be ni Yusufu ye, ka to ka koo bɛɛ ɲa a bolo.


Yir 8 AKKDC08 - Sagaden ye taamasiɲɛ wolonwulanan bɔ - Bible Search\nYir 7 Yir 9\nSagaden be taamasiɲɛ wolonwulanan bɔ\n1Sagaden ye taamasiɲɛ wolonwulanan bɔ tuma min na, arijana bɛɛ sumana, fɔɔ ka taga se lɛrɛ tilancɛ ɲɔgɔn ma. 2Ne ye mɛlɛkɛ wolonwula ye minw be lɔ Ala ɲafɛ, buru fiyɛta wolonwula dira u ma.\n3- Mɛlɛkɛ wɛrɛ nana lɔ sarakabɔyɔrɔ gɛrɛfɛ. Wusulandaga sanulaman tun b'ale bolo. U ye wusulan caaman d'a ma, waasa a k'o ni Krista ka jama ka daaliliw jɛn k'u kɛ saraka ye sarakabɔyɔrɔ sanulaman kan, min be masasigilan ɲafɛ. 4Mɛlɛkɛ ye wusulan min jɛni, o sisi wilila ni Ala ka jama ka daaliliw ye Ala ɲakɔrɔ. 5- O kɔ, mɛlɛkɛ ye wusulandaga nin fa takami na sarakabɔyɔrɔ kan, k'a fili ka jigi dugukolo kan. Saan daminɛna ka pɛrɛn, ka manamana, mankan cayara, dugukolo yɛrɛyɛrɛla.\nBuru naani fiyɛta\n6Buruw tun be mɛlɛkɛ wolonwula minw bolo, u y'u yɛrɛw labɛn waasa k'u fiyɛ.\n7- Fɔlɔ nin y'a ta fiyɛ, sanbɛrɛ ni takami, ni joli ɲagaminin bɔra ka bɔn dugukolo kan. Dugukolo tilan sabanan jɛnina, yiriw tilan sabanan fana jɛnina, ani binkɛnɛ bɛɛ.\n8Filanan nin y'a ta fiyɛ. O tuma na, fɛɛn dɔ min be i n'a fɔ kulu belebeleba tasumalaman bɔra ka jigi kɔgɔji kɔnɔ. Kɔgɔji tilan sabanan yɛlɛmana ka kɛ joli ye. 9Jii kɔnɔ fɛɛnw tilan sabanan jɛnina, kurunw tilan sabanan halakira.\n10- Mɛlɛkɛ sabanan y'a ta fiyɛ, lolo belebeleba dɔ benna baji kɔnɔ ani jii bɔyɔrɔw kan k'u tilan sabanan minɛ. O lolo nin tun be i n'a fɔ tasuma. 11- A tɔgɔ tun ko Kunanya. Jii bɛɛ tilan sabanan kunanyara. Jii ka kunanya kojugu fɛ, mɔgɔ caaman sara.\n12- Naaninan y'a ta fiyɛ, tile tilan sabanan dibira, ni kalo, ani lolow. O la, yeelen bɛrɛ tun te yen tilefɛ, suu dibira kosɔbɛ.\n13O tuma na, ne tun be filɛli kɛra, ne ye sɛgɛn dɔ tɛmɛtɔ pɛrɛnkan mɛn fɔɔ sankolo la. A tun b'a fɔra ko: «Mɛlɛkɛ saba minw tora, olu bena buru minw fiyɛ sisan, bɔnɛ! Bɔnɛ! Bɔnɛ ye diɲɛ mɔgɔw ta ye, o buru nunu fiyɛli kama.»


Mɛlɛkɛw ni jinaw be se ka nɔɔ min to an kan | Bibulu ka kalan\nMɛlɛkɛw: U be nɔɔ juman to an kan?\nMɛlɛkɛw be adamadenw dɛmɛ wa?\nMɛlɛkɛ juguw be nɔɔ juman to adamadenw kan?\nAn ka kan ka siran mɛlɛkɛ juguw ɲɛ wa?\n1. Mun na an ka kan k’a ɲini ka mɛlɛkɛw lɔn?\nTUMA caaman na, n’an b’a ɲinina ka mɔgɔ dɔ lɔn, o b’a to an b’a ka denbaya fana lɔn. Ka Jehova lɔn, o fana kɔrɔ ko k’a ka sankolola denbaya mɔgɔw lɔn, u minw ye mɛlɛkɛw ye. Bibulu be mɛlɛkɛw weele ko “Ala Denkɛw.” (Zɔbu 38:7, ABM ). O la do, u ka baara ye mun lo ye Ala sagonata koo la? Yala u ye nɔɔ to adamadenw ka koow kan galen wa? Yala mɛlɛkɛw be nɔɔ to e ka ɲɛnamaya kan wa? N’o lo, cogo di do?\n2. Jɔn lo ye mɛlɛkɛw dan ani mɛlɛkɛ joli lo be yen?\n2 Bibulu be kuma mɛlɛkɛw koo la siɲɛ caaman. An ka ɲɛyirali dɔw lajɛ walisa ka dɔ fara an ka lɔnniya kan mɛlɛkɛw koo la. Jɔn lo ye mɛlɛkɛw dan? Kɔlɔsikaw 1:16 b’a fɔ ko “Bari fɛɛn bɛɛ danna ale [ Yezu Krista] lo barika la. Sankololafɛnw ni dugukolo kan fɛɛnw.” O cogo la, danfɛn yebali minw be weele ko mɛlɛkɛw, Jehova Ala tɛmɛna a Dencɛ fɔlɔ bangelen fɛ k’u kelen-kelen bɛɛ dan. Mɛlɛkɛ joli lo be yen? Bibulu b’a fɔ ko mɛlɛkɛ barikaman miliyɔn caaman lo danna.—Zaburuw 103:20. *\n3. Zɔbu 38:4-7 be mun lo fɔ an ye mɛlɛkɛw koo la?\n3 Bibulu, Ala ka kuma b’a fɔ an ye ko tuma min na dugukolo danna, ‘Ala dencɛw ɲagalila.’ (Zɔbu 38:4-7, ABM ). O kɔrɔ ko mɛlɛkɛw tun be yen kabi wagati jan sanni adamadenw ka dan ani hali ka kɔn dugukolo yɛrɛ danni ɲɛ. O vɛrise b’a yira ko mɛlɛkɛw be ni dusukunnataw ye sabu a b’a fɔ ko u “tun b’a la ka dɔnkili la.” A kɔrɔsi ko “Ala Denkɛw bɛɛ” ɲagalila ɲɔgɔn fɛ. O wagati la, mɛlɛkɛw bɛɛ kaan bɛnnen tun lo. U tun ye denbaya kelen ye min be baara kɛ Jehova Ala ye.\nMƐLƐKƐW BE DƐMƐ NI TANGALI MIN LASE MƆGƆW MA\n4. Bibulu b’a yira cogo di ko mɛlɛkɛ kantigimanw b’u mako don adamadenw ka koow la?\n4 Cɛɛ fɔlɔ n’a muso danna mɛlɛkɛ kantigimanw ɲɛɛ na. Kabi o tuma, u b’u mako don sɔbɛ la adamadenw ka denbaya yiriwali koo la ani Ala sagonata dafali koo la (Talenw 8:30, 31; 1 Piyɛri 1:11, 12). Nka kɔfɛ, mɛlɛkɛw nana a ye ko adamadenw ka denbaya mɔgɔw fanba y’a dabila ka baara kɛ u Danbaga kanutigi ye. Siga t’a la, o ye mɛlɛkɛ kantigimanw dusu tiɲɛ. Faan wɛrɛ fɛ, hali ni mɔgɔ kelen segira Jehova ma, “nisɔndiya be kɛ Ala ka mɛlɛkɛw fɛ.” (Luka 15:10). Komi mɛlɛkɛw b’u mako don kosɔbɛ Ala sagokɛlaw ka hɛɛrɛ koo la, a tɛ bari an na k’a ye ko Jehova tɛmɛna u fɛ siɲɛ caaman na walisa k’a sagokɛla kantigimanw tanga ani ka barika don u la dugukolo kan (Eburuw 1:7, 14). An ka ɲɛyirali dɔw lajɛ.\n“Ne ka Ala y’a ka mɛlɛkɛ ci ka na jara nunu daa siri.” —Daniyɛli 6:23\n5. Ɲɛyirali jumanw be sɔrɔ Bibulu kɔnɔ minw be mɛlɛkɛw ka dɛmɛ yira?\n5 Mɛlɛkɛ fila ye cɛɛ tilennen Lɔti n’a denmusow dɛmɛ u ka kisi Sodɔmu ni Gɔmɔri dugu juguw halakili tuma na, u kɛtɔ k’u ɲɛminɛ ka bɔ yen (Zɛnɛzi 19:15, 16). Saan caaman o kɔ, kira Daniyɛli juguw y’a fili jaraw fɛ u ka dingɛn kɔnɔ nka a kisira ani a y’a fɔ ko: “Ne ka Ala y’a ka mɛlɛkɛ ci ka na jara nunu daa siri.” (Daniyɛli 6:23). Saan kɛmɛkulu fɔlɔ an tile la, mɛlɛkɛ dɔ ye ciden Piyɛri labɔ kaso kɔnɔ (Kɛwaliw 12:6-11). Ka fara o kan, mɛlɛkɛw ye barika don Yezu la a ka cidenya baara daminɛ na dugukolo kan (Marka 1:13). Wagati dɔɔni ka kɔn Yezu ka saya ɲɛ, mɛlɛkɛ dɔ y’a yɛrɛ yira a la ani ka “barika don a la” (Luka 22:43). O kɛra dususaloba ye Yezu fɛ a ka ɲɛnamaya wagati gwɛlɛw na dɛ!\n6. (a) Mɛlɛkɛw be Ala ka mɔgɔw tanga cogo di bi? (b) Sisan, an bena ɲiningali jumanw lo lajɛ?\n6 Bi, mɛlɛkɛw tɛ u yɛrɛw yira tugun Ala sagokɛlaw la dugukolo kan. Nka, hali n’an tɛ u ye tugun, Ala ka mɛlɛkɛ barikamanw bele be Ala sagokɛlaw tanga sanko n’u be farati la Alako ta fan fɛ. Bibulu b’a fɔ ko: “Masaba ka mɛlɛkɛ be to a ɲasiranbagaw gɛrɛfɛ k’u kisi.” (Zaburuw 34:8). Mun na o kumaw ka kan ka kɛ dususaloba ye an fɛ? Sabu, mɛlɛkɛ jugu farimanw be yen minw b’a fɛ ka an halaki! Olu ye jumanw ye? Jɔn lo ye u dan? Cogo juman na u b’a ɲini ka koo jugu kɛ an na? Walisa k’o ɲiningaliw jaabili lɔn, an k’a filɛ dɔɔni min kɛra adamadenw ka koow daminɛ na.\nMƐLƐKƐ MINW YE AN JUGUW YE\n7. Sutana sera ka mɔgɔw mabɔ Ala la fɔɔ ka se hakɛ juman ma?\n7 I ko an y’a kalan gafe nin kalansen 3nan kɔnɔ cogo min na, mɛlɛkɛ dɔ y’a ɲini ka kuntigiya kɛ tɔɔw kan ani o cogo la a ye a kɔɔ di Ala ma. Kɔfɛ, o mɛlɛkɛ nana kɛ Sutana Naafigi ye ( Yirali 12:9). Saan 1 600 minw tɛmɛna Awa lafilinen kɔ, Sutana sera fana ka adamadenw bɛɛ mabɔ Ala la fɔɔ mɔgɔ kantigiman damanin dɔrɔn i n’a fɔ Abɛli, Enɔk ni Nuhun.—Eburuw 11:4, 5, 7.\n8. (a) Mun lo y’a to mɛlɛkɛ dɔw kɛra jinaw ye? (b) Jinaw waajibiyara ka mun lo kɛ walisa ka kisi sanjiba ma Nuhun tile la?\n8 Nuhun ka tile la, mɛlɛkɛ wɛrɛw murutira Jehova ma. Lɔyɔrɔ min tun be u fɛ Ala ka denbaya kɔnɔ sankolo la, u ye o bila. U jigira ka na dugukolo kan ka farisogo ta. Mun na do? Zɛnɛzi 6:2 (ABM ) b’a ɲɛfɔ ko: “O tuma la Ala denkɛw ye mɔgɔw denmusow ye ko u cɛ ka ɲi. U ye minnu ɲɛnatɔmɔ, u ye olu bɛɛ furu.” Nka, Jehova Ala ma sɔn o mɛlɛkɛw ka to ka o kɛ ani ka adamadenw kunnatiɲɛ o cogo la. A ye sanjiba dɔ lana dugukolo kan walisa ka mɔgɔ juguw bɛɛ halaki, nka a y’a sagokɛla kantigimanw kisi (Zɛnɛzi 7:17, 23). O cogo la, mɛlɛkɛ murutilenw, o minw be weele jinaw, u waajibiyara k’u farisogo bila ani ka segi sankolo la u cogoya fɔlɔ la. U ye u yɛrɛw kɛ Sutana nɔfɛmɔgɔw ye ani o cogo la ale kɛra “jinaw kuntigi” ye.—Matiyo 9:34.\n9. (a) Mun lo kɛra jinaw la tuma min na u segira ka taga sankolo la? (b) An bena mun lo lajɛ ka ɲɛsin jinaw ma?\n9 Tuma min na o mɛlɛkɛ murutilenw segira ka taga sankolo la, u gwɛnna ka bɔ Ala ka denbaya kɔnɔ i ko u kuntigi Sutana (2 Piyɛri 2:4). Hali n’u tɛ se ka adamadenw farisogo cogoya ta tugun, u bele be nɔɔ jugu to adamadenw kan kosɔbɛ. Tiɲɛn na, Sutana be tɛmɛ o jinaw fɛ ka “dugukolo kan mɔgɔw bɛɛ lafili.” ( Yirali 12:9, ABM; 1 Zan 5:19). Cogo di do? Jinaw be tɛmɛ fɛɛrɛ dɔw lo fɛ walisa ka mɔgɔw lafili (2 Korɛntikaw 2:11). An k’o fɛɛrɛ dɔw lajɛ.\nJINAW BE MƆGƆW LAFILI COGO MIN NA\n10. Jinaw be tɛmɛ kɛcogo sifa jumanw fɛ ka mɔgɔw sama ka na u ka fanga kɔrɔ?\n10 Bi, mɔgɔ caaman be jinaw ka fanga kɔrɔ sabu u b’u seen don koo dɔw la i n’a fɔ lagwɛri, jinamoriya, tagamasiɲɛ ɲinini, ka mɔgɔ siri ani a ɲɔgɔnnaw. Bibulu be o kɛcogow haramuya ani a b’an lasɔmi ko koo o koo ɲɛsinna u ma, an k’an yɛrɛ tanga o ma (Dutɛrɔnɔmɛ 18:10-12; Ezayi 47:13, 14). I ko jɛgɛminɛla be tɛmɛ nɛgɛrifɛn sifa caaman fɛ walisa ka jɛgɛw sama ka na jɔɔ kɔnɔ cogo min na, o cogo kelen na mɛlɛkɛ juguw be tɛmɛ o kɛcogow fɛ ka mɔgɔ sifaw bɛɛ sama ka na u ka fanga kɔrɔ.\n11. Lagwɛri ye mun ye, ani mun na an ka kan k’an yɛrɛ tanga a ma?\n11 Jinaw be tɛmɛ nɛgɛrifɛn minw fɛ ka mɔgɔw sama, o dɔ ye lagwɛri ye. Lagwɛri ye mun ye? O ye k’a ɲini ka siniko wala koo dogonen dɔ lɔn. Lagwɛri kɛcogo dɔw ye ka buguri la, ka kolonkisɛ fili, ka filɛri kɛ fiyɛ kɔnɔ, ka filɛri kɛ mɔgɔ tɛgɛ kɔnɔ wala ka sikow kɔrɔ fɔ. Hali ni mɔgɔ caaman b’a miiri ko farati foyi tɛ yen lagwɛriko la, Bibulu kɔni b’a fɔ ko lagwɛrikɛlaw be baara kɛ ni jinaw lo ye. Ɲɛyirali fɛ, Kɛwaliw 16:16-18 (ABM ) be “jinɛ yelikɛla” dɔ kofɔ min tun ye see di sunguru dɔ ma ka filɛri kɛ. Nka, tuma min na o jina gwɛnna ka bɔ a la, a ma se ka filɛri kɛ tugun.\nJinaw be tɛmɛ fɛɛrɛ caaman fɛ ka mɔgɔw lafili\n12. Mun na farati b’a la k’a ɲini ka kuma ni mɔgɔ salenw ye?\n12 Jinaw be mɔgɔw lafili cogoya wɛrɛ la: u b’u lasun ka sukɔrɔw weele. Ngalon miiriya minw be yen mɔgɔ salenw koo la, u ka teli ka sukasibagatɔw lafili. Sukilila be se ka kunnafoni tigitigi dɔw di banbagatɔ koo la wala k’a kumakan kɛ i n’a fɔ banbagatɔ yɛrɛ ta. O b’a to mɔgɔ caaman lanen b’a la ko mɔgɔ salenw be niin na ani ko n’an be kuma n’u ye o b’an dɛmɛ k’an ka dusukasi muɲu. Nka, o “dususalo” ɲɔgɔn tɛ foyi ye ngalon kɔ, ani farati yɛrɛ b’a la. Mun na do? Katuguni jinaw be se ka banbagatɔ kaan ladegi ani ka kunnafoni dɔw di sukilila ma a koo la (1 Samuyɛli 28:3-19). An fana y’a kalan ka tɛmɛ kalansen 6nan kɔnɔ ko mɔgɔ salenw banna, u tɛ yen le (Zaburuw 115:17). O la, mɔgɔ o mɔgɔ be ‘sukɔrɔw weele,’ jinaw lo b’o tigi lafilila ani a be donna Ala gasi la le (Dutɛrɔnɔmɛ 18:10, 11; Ezayi 8:19). O kama, i ka hakili sɔrɔ ka ban o nɛgɛrifɛn na sabu farati b’a la, jinaw be baara kɛ n’a ye.\n13. Mɔgɔ caaman minw tun be siran jinaw ɲɛ, u sera ka mun lo kɛ?\n13 Mɛlɛkɛ juguw tɛ mɔgɔw lafili dɔrɔn dɛ, u b’u bagabaga fana. Bi, Sutana n’a ka jinaw b’a lɔn ko wagati be na u tɛna se ka koo jugu kɛ mɔgɔw la, ani o wagati “tɔɔ man jan tugu.” O kama, u ka fari ka tɛmɛ fɔlɔ kan ( Yirali 12:12, 17). O bɛɛ n’a ta, mɔgɔ waa caaman minw tun be siran mɛlɛkɛ juguw ɲɛ loon o loon, u sera k’u yɛrɛ bɔ u bolo. U y’o kɛ cogo di? Ni mɔgɔ dɔ be jinaw ka fanga kɔrɔ, a tigi be se ka mun lo kɛ do?\nAN BE SE K’AN YƐRƐ LAFASA MƐLƐKƐ JUGUW MA COGO DI?\n14. I ko Efɛzi kerecɛn fɔlɔw y’a kɛ cogo min na, an be se k’an yɛrɛ bɔ mɛlɛkɛ juguw bolo cogo di?\n14 Bibulu b’a yira an na cogo min na an be se k’an yɛrɛ lafasa mɛlɛkɛ juguw ma ani fana k’an yɛrɛ bɔ u bolo. Kerecɛn fɔlɔ minw tun be Efɛzi dugu kɔnɔ, an k’a filɛ olu ye min kɛ. Sanni u ka kɛ kerecɛnw ye, olu dɔw tun be jinamoriya koow kɛ. Tuma min na u y’a latigɛ k’u yɛrɛ bɔ mɛlɛkɛ juguw bolo, u ye mun lo kɛ do? Bibulu b’a fɔ ko: “Minw tun be jinamoriya kɛ, olu caaman nana n’u ka sɛbɛ ye k’u jɛni jama bɛɛ ɲana.” (Kɛwaliw 19:19). U kɛtɔ k’u ka jinamoriya sɛbɛw jɛni, o kerecɛn kuraw ye ɲɛyirali ɲuman to mɔgɔw ye minw b’a fɛ k’u yɛrɛ lafasa mɛlɛkɛ juguw ma. Minw b’a fɛ ka baara kɛ Jehova ye u ka kan k’u seen bɔ lagwɛri ni jinamoriya ani a ɲɔgɔnna koow bɛɛ la. O ɲɛsinna gafew, zurunaliw, filimuw, pɔsitɛriw ani dɔnkiliw ma minw be mɔgɔw lasun k’o koow kɛ ani k’u nege don u la. Mɔgɔw be kirisi sɛbɛ ni fɛɛn wɛrɛ minw kɛ k’u yɛrɛw tanga, olu fana niin b’a la.—1 Korɛntikaw 10:21.\n15. An ka kan ka mun lo kɛ walisa k’an yɛrɛ lafasa mɛlɛkɛ juguw ma?\n15 Efɛzi kerecɛnw y’u ka jinamoriya sɛbɛw jɛni, saan damanin o kɔ, ciden Pol ye sɛbɛ ci u ma ko: ‘An be kɛlɛ kɛ ni . . . nijuguw ye.’ (Efɛzikaw 6:12). Jinaw tun ma u to ɲɛsuma na. U tun b’a fɛ ka see sɔrɔ u kan hali bele. O kama, o kerecɛnw tun ka kan ka mun lo kɛ do? Pol y’a fɔ u ye ko: “Lanaya min b’aw la, aw k’o kɛ i n’a fɔ kɛlɛden ka nigɛkunbɛnnan, ka se ka Sutana ka biɲɛ tasumaman bɛɛ faga n’o ye.” (Efɛzikaw 6:16). N’an ka limaniya barika ka bon i ko nigɛkunbɛnnan, an fana bena se k’an yɛrɛ lafasa bɛrɛbɛrɛ mɛlɛkɛ juguw ma.—Matiyo 17:20.\n16. An be se k’an ka limaniya barika bonya cogo di?\n16 An do be se k’an ka limaniya barika bonya cogo di? An kɛtɔ ka Bibulu kalan. Kogo barika fanba be bɔ a jusigi barika lo la. O cogo kelen na, an ka limaniya barika fanba fana be bɔ a jusigi lo la o min ye Ala ka Kuma lɔnniya tigitigi ye. N’an be Bibulu kalan ani k’a sɛgɛsɛgɛ loon o loon, an ka limaniya barika bena bonya. I ko kogo barikaman, o limaniya bena an tanga mɛlɛkɛ juguw ma.—1 Zan 5:5.\n17. Fɛɛrɛ wɛrɛ juman bena an dɛmɛ k’an yɛrɛ lafasa mɛlɛkɛ juguw ma?\n17 Efɛzi kerecɛnw tun ka kan ka koo wɛrɛ juman kɛ? U mako tun b’a la ka fɛɛrɛ barikaman wɛrɛ kɛ walisa k’u yɛrɛ tanga tugun sabu jinakow tun falen be u ka dugu kɔnɔ. O kama, Pol y’a fɔ u ye ko: “Aw ka Ala daali kosɔbɛ tuma bɛɛ Nii Senuman barika la ni daalili sifa bɛɛ ye.” (Efɛzikaw 6:18). Komi an ka duniɲa fana falen lo jinakow la, a kɔrɔtalen lo kosɔbɛ an ka Jehova deli walisa a k’an tanga mɛlɛkɛ juguw ma. Tiɲɛn na, an ka kan ka Jehova tɔgɔ weele an ka deliliw la (Talenw 18:10). O la, an ka kan ka to ka Ala deli a k’an “kisi Sitanɛ ma.” (Matiyo 6:13, ABM ). Jehova bena o delili sɔbɛ ɲɔgɔnw jaabi.—Zaburuw 145:19.\n18, 19. (a) Mun na an lanen b’a la ko an be se ka see sɔrɔ mɛlɛkɛ juguw kan? (b) Kalansen nata bena ɲiningali juman lo jaabi?\n18 Mɛlɛkɛ juguw ka fari, nka kuun t’a la ka siran u ɲɛ n’an kɔni be ban Sutana ma ani n’an b’an magwɛrɛ Ala la k’a sago kɛ (Zaki 4:7, 8). Koo bɛɛ see tɛ u ye. Ala ye u ɲangi Nuhun tile la, ani loon dɔ la, kiti bena tigɛ u kan (Zude 6). I hakili to a la fana ko Jehova ka mɛlɛkɛ barikamanw b’an tanga (2 Masacɛw 6:15-17). Olu b’a fɛ sɔbɛ la ko an ka se k’an yɛrɛ lafasa mɛlɛkɛ juguw ma. An be se k’a fɔ ko u b’an jija k’o lo kɛ. O kama, an magwɛrɛnen ka to Jehova n’a ka mɛlɛkɛ kantigimanw ka denbaya la. An fana k’an yɛrɛ tanga lagwɛri ni jinamoriya koow ani a ɲɔgɔnna sifaw bɛɛ ma, ani an ka to ka Bibulu ka ladilikan sira tagama tuma bɛɛ (1 Piyɛri 5:6, 7; 2 Piyɛri 2:9). N’an b’o kɛ, an be se ka la a la ko an bena see sɔrɔ mɛlɛkɛ juguw kan.\n19 Nka, mun na Ala y’a to mɛlɛkɛ juguw ani juguya ka kɛ o min ye tɔɔrɔ caaman lase mɔgɔw ma? Kalansen nata bena o ɲiningali jaabi.\nAN YƐRƐ LAFASA COGO MƐLƐKƐ JUGUW MA\nFɛɛn o fɛɛn ɲɛsinna jinakow ma, i k’o fili\nI ka Bibulu kalan\nI ka Ala deli\n^ dakun 2 Ka ɲɛsin mɛlɛkɛ kantigimanw ma, Yirali 5:11 b’a fɔ ko: “U dama ye mɛlɛkɛ waa tan sigiyɔrɔma waa tan ye” wala waa tan-tan caaman caaman. O cogo la, Bibulu b’a fɔ ko mɛlɛkɛ miliyɔn caaman lo danna.\nMɛlɛkɛ kantigimanw be Jehova sagokɛlaw dɛmɛ.—Eburuw 1:7, 14.\nSutana n’a ka jinaw be adamadenw lafili ani k’u mabɔ Ala la.—Yirali 12:9.\nN’i be Ala sago kɛ ani ka ban Sutana ma, a bena a mabɔ i la.—Zaki 4:7, 8.


Lok fɔlɔ 28 AKKDC08 - Masacɛ Dawuda ye Isirayɛlidenw ka - Bible Search\nLok fɔlɔ 27 Lok fɔlɔ 29\nLok fɔlɔ 28\nDawuda be Solomani sigi a nɔɔ na\n1Masacɛ Dawuda ye Isirayɛlidenw ka ɲamɔgɔw bɛɛ lajɛn Zeruzalɛmu. Isirayɛlidenw kɔmɔgɔw ɲamɔgɔw, ni kɛlɛdenw ka jɛnkuluw ɲamɔgɔ minw be masacɛ ka baara la, kɛlɛden waa kelen kelen kuntigiw ni kɛmɛ kɛmɛ kuntigiw, ani masacɛ n'a deenw ka nafolo n'u ka begɛnw bɛɛ marabagaw, ni a ka soo kɔnɔ baarakɛlaw, ni cɛfariw ani mɔgɔbabaw bɛɛ. 2- A wilila ka lɔ k'a fɔ u ye ko: «Ne balimaw ni ne ka siya, aw ka mɛnni kɛ. Ne tun b'a fɛ ka soo lɔ, k'a kɛ Masaba ka layidu kɛsu bilayɔrɔ ye, o ka kɛ an ka Ala ka seen layɔrɔ ye. N tun be n yɛrɛ labɛnna a lɔko la. 3Nga Ala y'a fɔ n ye ko n ye kɛlɛ caaman kɛ, ka mɔgɔ caaman faga, k'o la, n tena se ka soo lɔ ale ye. 4Masaba, Isirayɛli ka Ala ye ne le woloma n faa ka somɔgɔw bɛɛ cɛma, ka n ni n kɔmɔgɔw kɛ masaw ye Isirayɛlidenw kunna tuma bɛɛ, bari a ye Zuda le woloma ka kɛ Isirayɛlidenw ɲamɔgɔ ye, ka ne facɛ ka soo woloma Zuda kɔmɔgɔw cɛma, ka ne woloma n fadenw cɛma. A diyar'a ye ka ne sigi Isirayɛlidenw bɛɛ kunna. 5Masaba ye dencɛ caaman di ne ma, olu cɛma, a ye Solomani le woloma janko ale ka sigi a ka masasigilan kan Isirayɛlidenw kunna. 6A y'a fɔ ne ye ko: ‹I ka dencɛ Solomani le bena ne ka soo lɔ ani k'a luuw koori. Ne le y'a woloma k'a kɛ n deen ye, ne fana bena kɛ a Faa ye. 7N'a sɔnna ka ne ka sariya ni n ka ciiw bato i n'a fɔ sisan, ne ben'a ka masaya sabati a bolo tuma bɛɛ.› 8O la sa, Isirayɛlidenw bɛɛ le be yan, Masaba ka jama, ani an ka Ala fana be yen. Ne Dawuda b'a ɲini aw fɛ aw ka Masaba aw ka Ala ka sariyaw bɛɛ bato fɔɔ ka ɲa janko aw ka se ka jamanaɲuman nin sɔrɔ k'a kɛ aw yɛrɛ ta ye, aw deenw ka se k'a sɔrɔ aw cɛɛn ye a ka kɛ u ta ye tuma bɛɛ.\n9«Ayiwa, ne deen Solomani, ele kɔni, i ka banba k'i faa ka Ala lɔn, ani ka baara kɛ a ye ni kɔnɔgwɛ ye, k'i yɛrɛ bɛɛ d'a ma, bari Masaba be adamadenw bɛɛ kɔnɔnako sɛgɛsɛgɛ ani k'u ka miiriya bɛɛ lɔn. N'i y'a ɲini, a ben'a yɛrɛ yira i la, nga n'i bann'a la, a fana bena ban i la pewu. 10Sisan e yɛrɛ k'a faamu ko Masaba y'i woloma janko i ka soo lɔ k'a kɛ ale ka sigiyɔrɔ ye. Barika don i yɛrɛ la k'o baara kɛ.»\nDawuda be soo nin lɔko don Solomani bolo\n11Dawuda ye soo nin lɔcogo yira Solomani na. A gɛrɛfɛbonw, minw ye nafolo marayɔrɔw ye, ni sangasow, walima soo nin kɔnɔ bondenninw ye. Ani Ala ka layidu taamasiɲɛ kɛsu bilayɔrɔ. 12A tun b'a fɛ ka koo o koo kɛ Masaba ka luu nin lɔko la, ani soo nin lamini bondenninw bɛɛ, ani Ala ka soo nin nafolo marayɔrɔ, ani Ala ka minanw marayɔrɔ lɔko la, a y'o bɛɛ ɲafɔ Solomani ye. 13A daa fana sera sarakalasebagaw ni Levi kɔmɔgɔ tɔw ka jɛnkuluw koo ma, ani fɛɛn o fɛɛn tun ye baara koo ye Masaba ka soo kɔnɔ, a daa sera o fana ma, ani Masaba ka soo kɔnɔ baarakɛminanw bɛɛ. 14Sanu kilo daa min ka kan ka minan sanulamanw bɛɛ dilan, a y'o fɔ, ani warigwɛ kilo daa min ka kan ka minan warigwɛlamanw bɛɛ dilan, a y'o fana fɔ a ye. 15Min ye fitinɛ bilayɔrɔ sanulamanw n'u fitinɛdaga sanulamanw ye, a y'o kilo daa fɔ, ani warigwɛ taw kilo daa fana, ka kɛɲɛ n'u kelen kelen bɛɛ baara ye. 16Ala ka buru be la tabali minw kan, a ye sanu kilo daa fɔ min be kɛɲɛ u kelen kelen bɛɛ dilanko ma. Tabali minw ye warigwɛ ta ye, a ye olu kilo daa fɔ. 17Sanu yɛrɛ yɛrɛ kilo min be bɛn kuru ɲilamanw dilanko ma, ni jifilenw, ni dagaw, a y'o fɔ a ye, ni filen sanulamanw kelen kelen bɛɛ kilo daa, ani filen warigwɛlamanw kelen kelen bɛɛ kilo daa. 18Wusulan jɛniyɔrɔ ka kan ka dilan ni sanu yɛrɛ yɛrɛ kilo daa min ye, a y'o fana fɔ. *Serubɛnw jaa sanulaman minw gaman birinin be Masaba ka layidu taamasiɲɛ kɛsu sanfɛ, olu lɔra wotoro min kɔnɔ, a y'o fana dilancogo fɔ. 19Dawuda y'a fɔ ko: «O koo nunu bɛɛ be sɔrɔ Masaba ka sɛbɛ kɔnɔ, o le be soo nin lɔko bɛɛ gwɛya.»\n20Dawuda y'a fɔ a ka deen Solomani ye ko: «Jija ka baara kɛ ni jagwɛlɛya ye. Kana siran, i jaa kana tigɛ, bari ne ka Ala, Masa Ala be n'i ye. A tena i bila, a tena ban i la, fɔɔ ka taga se Masaba ka soo nin lɔko banni ma. 21Sarakalasebagaw ni Levi kɔmɔgɔ tɔw ka jɛnkuluw filɛ, olu be yen Ala ka soo baara bɛɛ kama. Mɔgɔ dɔw bena sɔrɔ hakili be minw fɛ ka baara sifa bɛɛ kɛ. Olu bena u yɛrɛ di, kuntigiw ni jama bɛɛ b'i ka bila la.»


<< < Nɔmburu 33 > >>\nIZIRAYƐLI WOOLO PE YƐƐ GBƐGƐLƐMƐ SANNI PE SA KANA TARA TI SHƆ\nIzirayɛli woolo pàa yiri wa Ezhipiti tara ma cɛncɛn ma toro lara nda na\n1 Izirayɛli woolo pàa yiri wa Ezhipiti tara ma yala pe maliŋgbɔɔnlɔ ŋgbeleye yi ni. Moyisi naa Arɔn poro pàa pye na pe yɛgɛ sinni. Pàa pye na tanri na cɛɛn na toro lara nda na ti nda: 2 Pàa pye na pe paara yinrɛ ti kanni na cɛɛn na toro lara nda ni, Moyisi wìla ti yɔnlɔgɔ ma yala Yawe Yɛnŋɛlɛ li sɛnyoro ti ni. Pe cɛnsara ti nda mbe yala pe tangala li ni:\n3 Yɛlɛ li yeŋge koŋgbanŋga ki pilige kɛ ma yiri kaŋgurugo wogo ki na, Paki fɛti wi toroŋgɔlɔ, ki goto, a Izirayɛli woolo pè si yiri wa Aramisɛsi ca ki ni, wa Ezhipiti tara. Pàa yiri ma kari pe yɔlɔgɔ ki ni caw Ezhipiti tara fɛnnɛ pe yɛgɛ na. 4 Kìla yala Ezhipiti tara fɛnnɛ pe yɛn na pe pinambiile koŋgbanmbala pe gboolo pe nii, poro mbele Yawe Yɛnŋɛlɛ làa pe ni fuun pe gbo we. Làa ko pye ma, ma jɔlɔgɔ wa pe yarisunndo ti na. 5 A Izirayɛli woolo pè si yiri wa Aramisɛsi ca ma saa pe paara yinrɛ ti kan ma cɛn wa Sukɔti ca. 6 Pè kaa yiri le Sukɔti, a pè si saa pe paara yinrɛ ti kan ma cɛn wa Etamu laga ki na, wa gbinri wi koŋgo na. 7 Pè kaa yiri le Etamu, a pè si kɛ ma kari wa Pi Ayirɔti laga ki yeri, wa laga ŋga pàa pye na yinri Baali Zefɔn ki yɔnlɔ yirisaga yeri, ma saa pe paara yinrɛ ti kan ma cɛn wa Migidɔli laga ki yɛsinmɛ na. 8 Pè kaa yiri le Pi Ayirɔti, a pè si Kɔgɔje yɛɛn wi kɔn ma yiri. A pè si kari wa gbinri wi ni, ma yɔnlɔ taanri tangala tanga wa Etamu gbinri wi ni, mɛɛ saa pe paara yinrɛ ti kan ma cɛn wa Mara laga ki ni. 9 Pè kaa yiri le Mara, a pè si kari ma saa gbɔn wa Elimu laga ki na. Puluyo kɛ ma yiri shyɛn naa sɛngɛndire nafa taanri ma yiri kɛ la pye wa ki laga ki ni. A pè si pe paara yinrɛ ti kan ma cɛn wa. 10 Pè kaa yiri le Elimu, a pè si saa pe paara yinrɛ ti kan ma cɛn wa Kɔgɔje yɛɛn wi tanla. 11 Pè kaa yiri le Kɔgɔje yɛɛn wi tanla, a pè si saa pe paara yinrɛ ti kan ma cɛn wa Sɛn gbinri wi ni. 12 Pè kaa yiri le Sɛn gbinri wi ni, a pè si saa pe paara yinrɛ ti kan ma cɛn wa Dɔfika laga ki ni. 13 Pè kaa yiri le Dɔfika, a pè si saa pe paara yinrɛ ti kan ma cɛn wa Alushi laga ki ni. 14 Pè kaa yiri le Alushi, a pè si saa pe paara yinrɛ ti kan ma cɛn wa Erefidimu laga ki ni. Leele pe sila tɔnmɔ tiyɔɔn ta wa mbe wɔ.\n15 Pè kaa yiri le Erefidimu, a pè si saa pe paara yinrɛ ti kan ma cɛn wa Sinayi gbinri wi ni. 16 Pè kaa yiri le Sinayi gbinri wi ni, a pè si saa pe paara yinrɛ ti kan ma cɛn wa Kiburɔti Ataava laga ki ni. 17 Pè kaa yiri le Kiburɔti Ataava, a pè si saa pe paara yinrɛ ti kan ma cɛn wa Hazerɔti laga ki ni. 18 Pè kaa yiri le Hazerɔti, a pè si kari ma saa pe paara yinrɛ ti kan ma cɛn wa Iritima laga ki ni. 19 Pè kaa yiri le Iritima, a pè si kari ma saa pe paara yinrɛ ti kan ma cɛn wa Irimɔ Perɛzi laga ki ni. 20 Pè kaa yiri le Irimɔ Perɛzi, a pè si kari ma saa pe paara yinrɛ ti kan ma cɛn wa Libina laga ki ni. 21 Pè kaa yiri le Libina, a pè si kari ma saa pe paara yinrɛ ti kan ma cɛn wa Irisa laga ki ni. 22 Pè kaa yiri le Irisa, a pè si kari ma saa pe paara yinrɛ ti kan ma cɛn wa Kehelata laga ki ni. 23 Pè kaa yiri le Kehelata, a pè si kari ma saa pe paara yinrɛ ti kan ma cɛn wa Shafɛri yanwiga ki na. 24 Pè kaa yiri le Shafɛri, a pè si kari ma saa pe paara yinrɛ ti kan ma cɛn wa Arada laga ki ni. 25 Pè kaa yiri le Arada, a pè si kari ma saa pe paara yinrɛ ti kan ma cɛn wa Makelɔti laga ki ni. 26 Pè kaa yiri le Makelɔti, a pè kari ma saa pe paara yinrɛ ti kan ma cɛn wa Tahati laga ki ni. 27 Pè kaa yiri le Tahati, a pè si kari ma saa pe paara yinrɛ ti kan ma cɛn wa Tara laga ki ni. 28 Pè kaa yiri le Tara, a pè si kari ma saa pe paara yinrɛ ti kan ma cɛn wa Mitika laga ki ni. 29 Pè kaa yiri le Mitika, a pè si kari ma saa pe paara yinrɛ ti kan ma cɛn wa Ashimona laga ki ni. 30 Pè kaa yiri le Ashimona, a pè si kari ma saa pe paara yinrɛ ti kan ma cɛn wa Mozerɔti laga ki ni. 31 Pè kaa yiri le Mozerɔti, a pè si kari ma saa pe paara yinrɛ ti kan ma cɛn wa Bene Yaakan ca. 32 Pè kaa yiri le Bene Yaakan, a pè si kari ma saa pe paara yinrɛ ti kan ma cɛn wa Hɔri Gidigadi laga ki ni. 33 Pè kaa yiri le Hɔri Gidigadi, a pè si kari ma saa pe paara yinrɛ ti kan ma cɛn wa Yɔtibata laga ki ni. 34 Pè kaa yiri le Yɔtibata, a pè si kari ma saa pe paara yinrɛ ti kan ma cɛn wa Abirona laga ki ni. 35 Pè kaa yiri le Abirona, a pè si kari ma saa pe paara yinrɛ ti kan ma cɛn wa Eziyɔn Gebɛri ca. 36 Pè kaa yiri le Eziyɔn Gebɛri, a pè si kari ma saa pe paara yinrɛ ti kan ma cɛn wa Zɛn gbinri wi ni, ko kɔrɔ wo yɛn wa Kadɛshi laga ki ni. 37 Pè kaa yiri le Kadɛshi, a pè si kari ma saa pe paara yinrɛ ti kan ma cɛn wa Hɔri yanwiga ki na, wa Edɔmu tara kɔnlɔ li na.\n38 A saraga wɔfɔ Arɔn wì si lugu wa Hɔri yanwiga ki go na ma yala Yawe Yɛnŋɛlɛ li sɛnyoro ti ni. Pa wìla ku wa, Izirayɛli woolo pe yiriŋgɔlɔ wa Ezhipiti tara, ki yɛlɛ nafa shyɛn wolo li yeŋge kaŋgurugo wogo, ki pilige koŋgbanŋga ki na†. 39 Arɔn wìla ku wa Hɔri yanwiga ki na sanga ŋa ni, kìla yala wì ta yɛlɛ cɛnmɛ naa nafa ma yiri taanri (123).\n40 Aradi ca wunlunaŋa ŋa wìla pye Kana tara fɛnnɛ woo, ma cɛn wa Negɛvu tara ti ni, a wì sigi logo ma yo Izirayɛli woolo paa paan†.\n41 Izirayɛli woolo pè kaa yiri wa Hɔri yanwiga ki na, a pè si kari ma saa pe paara yinrɛ ti kan ma cɛn wa Zalimona laga ki ni. 42 Pè kaa yiri le Zalimona, a pè si kari ma saa pe paara yinrɛ ti kan ma cɛn wa Punɔ laga ki ni. 43 Pè kaa yiri le Punɔ laga ki ni, a pè si kari ma saa pe paara yinrɛ ti kan ma cɛn wa Obɔti laga ki ni. 44 Pè kaa yiri le Obɔti, a pè si kari ma saa pe paara yinrɛ ti kan ma cɛn wa Iye Abarimu ca, wa Mowabu tara kɔnlɔ li na. 45 Pè kaa yiri le Iye Abarimu, a pè si kari ma saa pe paara yinrɛ ti kan ma cɛn wa Dibɔn Gadi ca. 46 Pè kaa yiri le Dibɔn Gadi, a pè si kari ma saa pe paara yinrɛ ti kan ma cɛn wa Alimɔ Dibilatayimu laga ki ni. 47 Pè kaa yinri le Alimɔ Dibilatayimu, a pè si kari ma saa pe paara yinrɛ ti kan ma cɛn wa Abarimu yanwira ti tanla, wa Nebo yanwiga ki yɛsinmɛ na. 48 Pè kaa yiri le Abarimu yanwira ti tanla, a pè si saa pe paara yinrɛ ti kan ma cɛn wa Mowabu funwa lara falafala ti ni, wa Zhuridɛn gbaan wi tanla, wa Zheriko ca ki yɛsinmɛ na. 49 Pàa pe paara yinrɛ ti kan ma cɛn wa Mowabu tara funwa lara falafala ti ni, wa Zhuridɛn gbaan wi tanla, maga lɛ wa Bɛti Yeshimɔti ca fɔ ma saa gbɔn wa Abɛli Shitimu laga ki ni.\nYɛnŋɛlɛ làa sɛnrɛ nda yo Kana tara ti yɛɛlɛ wogo ki na\n50 Ma Izirayɛli woolo pe ta wa Mowabu tara funwa lara falafala ti ni, wa Zhuridɛn gbaan wi tanla, wa Zheriko ca ki yɛsinmɛ na, a Yawe Yɛnŋɛlɛ lì si para Moyisi wi ni maa pye fɔ: 51 «Ki yo Izirayɛli woolo pe kan fɔ na yaga ka Zhuridɛn gbaan wi kɔn mbe yiri, mbe ye wa Kana tara ti ni, 52 ye tara woolo pe ni fuun pe purɔ ye pe yirige wa ye yɛɛ yɛgɛ. Pe yarisunndo nda fuun ti yɛn sinndɛɛrɛ woro, naa pe yaara yanlɛrɛ nda fuun pe tugurɔn yan mari gbegele, yeri jɔgɔ pew. Pe sunzara nda wa tinndiye pe na, yeri jɔgɔ. 53 Ye pe tara ti shɔ yeri ta, ye cɛn wa ti ni; katugu mìri kan ye yeri ti pye ye woro. 54 Ye yaa pɛtɛ gbɔn mberi yɛɛlɛ ye yɛɛ na, mbe yala ye cɛngɛlɛ naa ye setiriye yi ni. Mbele ka lɛgɛ, ye kɔrɔgɔ gbeŋge kan pe yeri; mbele pee lɛgɛ, ye kɔrɔgɔ jɛɛlɛ kan pe yeri. Paga pɛtɛ gbɔn mbe kɔrɔgɔ ŋga kan lere ŋa yeri, wi daga mbe yɛnlɛ ki na ki pye wi wogo†. 55 Na yee tara woolo pe purɔ mbe pe yirige wa ye yɛɛ yɛgɛ, yaga mbele yaga wa, pe yaa ka pye paa wuuro tunmɔɔrɔ yɛn mbaa ye sugulo wa ye yɛngɛlɛ ke ni, mbe pye paa wuuro tugbɔɔrɔ yɛn mbaa ye sugulo wa ye kanŋgara ti na. Pe yaa pye ye juguye wa tara nda ye yaa cɛn ti ni. 56 Pa kona mìgi kɔn maga tɛgɛ mbe pe jɔgɔ yɛgɛ ŋga na, yoro mi yaa jɔlɔ ma.»


Titi 1 AKKDC08 - Ne Pɔli min ye Ala ka barakɛla, ani - Bible Search\nTiti int Titi 2\nPɔli be Titi fora\n1Ne Pɔli min ye Ala ka barakɛla, ani Yezu Krista ka ciden ye, ne welela waasa ka Ala ka mɔgɔ wolomaninw dɛmɛ u ka se ka la Ala la, ani ka tiɲɛ lɔn min be bɛn ni Alaɲasiran ye. 2O jigi nin be nii banbali kan, Ala tiɲɛtigi y'a daa di min na kabini diɲɛ ma dan fɔlɔ. 3A ka waati latigɛnin sera tuma min na, a y'o yira a ka kuma barika la. An kisibaga Ala le y'o baara kalifa ne ma.\n4- Ne be bataki nin ci Titi ma min ye ne deen ye tigitigi lanaya kelen barika la, anw be min kɔ.\nFaa Ala ni Yezu Krista an kisibaga ka nɛɛma ni hɛrɛ kɛ i ye.\nPɔli ko Titi ka Kɛrɛti jama senuman ka koo ɲanabɔ\n5Ne y'i to Kɛrɛti mara la min kama, o ye i ka Krista ka jama ka koo tɔw ɲanabɔ ka ɲamɔgɔw sigi jama kunna dugu kelen kelen bɛɛ la, k'o kɛɲɛ ni n ka ladili ye.\n6O ɲamɔgɔ nunu ka kan ka kɛ mɔgɔ jalakibaliw ye, ani musokelentigiw. U deenw ka kɛ mɔgɔw ye lanaya be minw na, minw tɔgɔjugu te fɔ u ka taamacogo kosɔn, walima u ka murutili kama. 7Krista ka jama ɲamɔgɔ, min ye a marabaga ye, o ka kan ka kɛ mɔgɔ ye jalakiyɔrɔ te min na. A kana kɛ yɛrɛboɲanla ye, a kana kɛ dusutigi ye fana, walima dɔrɔtɔ, walima mɔgɔ fariman ye, ani a kana kɛ mɔgɔ ye min be namara kɛ ka tɔnɔ sɔrɔ. 8A tigi ka kan ka kɛ mɔgɔ ye min be lonanw ladon, koɲuman ka di a ye, miiriɲumantigi, mɔgɔsɔbɛ, mɔgɔsaniyanin, ani yɛrɛminɛla. 9- Lanaya be sɔrɔ Ala ka kuma min barika la, u nɔrɔnin ka to o la, min bɛnnin be n'an ka kalan ye. O la, u bena se ka mɔgɔw ladi ni kalansɔbɛ ye, minw b'u sɔsɔ, ka olu ka filiyɔrɔ yira u la.\n10Mɔgɔ caaman be yan, minw te u yɛrɛ majigi, u kɛra kumakolon fɔbagaw ni mɔgɔlafilibagaw ye. U caaman ye zuwifu ye minw sɔnna Krista ma. 11I ka kan k'u bali u kana kuma. U be se ka faaw n'u deenw kunna cɛn, n'u ka kalanjugu ye u be min kɛ tɔnɔjugu kama. 12Kɛrɛtika dɔ, min tun kɛra u ka kira dɔ ye, ale tun ye kuma nin fɔ ko:\n«Kɛrɛtikaw ka galontigɛ ka ca,\nu ka fari i ko kongosogow,\nnugubatɔw ni salabagatɔw lo.»\n13Kuma nin kɛra tiɲɛ ye, o le y'a to i k'a gwɛlɛya u ma, janko u ka se ka lanaya sɔbɛ sɔrɔ. 14I b'a fɔ u ye ko u kana nɔrɔ zuwifuw ka siirinw na tugu, ani mɔgɔ minw banna tiɲɛ na, ko u kana sɔn olu ka fɔta ma.\n15Mɔgɔ minw saniyanin be Ala ɲakɔrɔ, fɛɛn bɛɛ saniyanin lo olu fɛ, nga mɔgɔ minw banna Ala la n'u saniyanin tɛ, olu fɛ, fɛɛn bɛɛ saniyanin tɛ, bari u ka miiri n'u dusu bɛɛ finnin lo. 16U b'u yɛrɛ kɛ Alalɔnbagaw ye, nga u ka kɛwaliw b'a yira k'u te sɔn Ala ma. U kɛra fɛnjuguw ye, u te mɛnni kɛ, u te se ka koɲuman si kɛ.


Sam fɔlɔ 22 AKKDC08 - Dawuda bɔra o yɔrɔ la ka boli ka - Bible Search\nSam fɔlɔ 21 Sam fɔlɔ 23\nSam fɔlɔ 22\nDawuda be taga Keyila ni Oresa\n1- Dawuda bɔra o yɔrɔ la ka boli ka taga Adulamu kuluwo kɔnɔ. A balimaw n'a facɛ ka somɔgɔw bɛɛ y'a koo mɛn, u tagar'a fɛ. 2Mɔgɔ minw tun be gwɛlɛya la, juruw tun be minw kaan na, ani minw dusu tun cɛnnin be, olu bɛɛ nana ɲɔgɔn kunbɛn Dawuda fɛ, a kɛra olu kuntigi ye. Mɔgɔ minw tun nan'a fɛ, olu tun sera mɔgɔ kɛmɛ naani ɲɔgɔn.\n3Dawuda bɔra o yɔrɔ la ka taga Misipe, Mowabu jamana na. A y'a fɔ Mowabu masacɛ ye ko: «N b'i daali ko i ka sabali ka sɔn n facɛ ni n bamuso ka sigi i ka yɔrɔ la, yanni n k'a lɔn Ala bena min kɛ n ye.» 4A tagara n'u ye Mowabu masacɛ fɛ. Dawuda ye waati min bɛɛ kɛ a ka dogoyɔrɔ la, a wolobagaw y'o waati kɛ Mowabu masacɛ fɛ.\n5Kira Gadi y'a fɔ Dawuda ye ko a kana to o yɔrɔ la, ko a ka segi ka taga Zuda mara la. O la, Dawuda tagara o yɔrɔ la ka taga se Ɛrɛti tuu kɔnɔ.\nSayuli be Nɔbi sarakalasebagaw faga\n6Sayuli y'a mɛn ko mɔgɔ dɔ be Dawuda n'a kɔmɔgɔw ka koo kala ma. O y'a sɔrɔ Sayuli tun be Gibeya, a siginin tun be tintin kan joyiri dɔ kɔrɔ. A ka taman b'a bolo, ani a ka baarakɛlaw bɛɛ lɔnin tun be a gɛrɛfɛ. 7Sayuli y'a fɔ u ye ko: «Aw Bɛnzamɛn kɔmɔgɔw! Zese dencɛ bena forow ni *ɛrɛzɛnforow di aw bɛɛ ma wa? A bena aw kɛ kɛlɛden waa kelen kelen kuntigiw, ani mɔgɔ kɛmɛ kɛmɛ kuntigiw ye wa? 8N'o tɛ, mun na aw bɛɛ wilila ne kama? Ne dencɛ bɛnna ni Zese deen ye tuma min na, mɔgɔ si ma sɔrɔ min y'o fɔ ne ye. Mɔgɔ si ma sɔrɔ aw cɛma min be hami ne ka koo la, o tigi k'a se k'a fɔ ne ye ko ne deen yɛrɛ le be ne ka baarakɛla kɔnɔnasura ne kama, ka wili ne kama i n'a fɔ a be kɛra cogo min na bii.» 9- Edɔmucɛ Dowɛgi tun be Sayuli ka baarakɛla nunu cɛma fana, ale ye Sayuli jaabi ko: «Ne ye Zese dencɛ ye, a tun nana Nɔbi dugu kɔnɔ, Ayitubi dencɛ Ayimelɛki fɛ. 10Ale ye Masaba daali a ye, ka dumunifɛn d'a ma, ni filisikan Goliyati ka murujan.»\n11Masacɛ ye mɔgɔ bila ka taga Ayitubi dencɛ, sarakalasebaga Ayimelɛki wele, n'a ka somɔgɔw bɛɛ, minw tun ye sarakalasebagaw ye Nɔbi dugu kɔnɔ. U bɛɛ nan'a fɛ. 12Sayuli y'a fɔ ko: «E Ayitubi dencɛ, mɛnni kɛ sa.» A ko: «Naamu matigi!» 13Sayuli y'a fɔ a ye ko: «Mun na aw y'aw daa kɛ kelen ye ka wili ne kama, e ni Zese dencɛ? Mun na e ye dumuni d'a ma ani murujan, e fana ye Ala daali a ye, janko a ka se ka wili ne kama ka ne dɛndɛ i n'a fɔ a be kɛra cogo min na bii?» 14Ayimelɛki y'a jaabi ko: «I ka baarakɛla bɛɛ cɛma, masacɛ birancɛ Dawuda mɔgɔsɔbɛ ɲɔgɔn be sɔrɔ yen wa? I kɔlɔsibagaw kuntigi lo, boɲa fana b'a kan i ka soo kɔnɔ. 15O loon tun kɛra n siɲɛ fɔlɔ ye ka Ala daali a ye wa? Ayi dɛ! Masacɛ kana koo nin la i ka baarakɛla, walima a ka somɔgɔ si kan, bari i ka baarakɛla te foyi kala ma koo nin na.» 16Nga masacɛ y'a fɔ ko: «I bena faga Ayimelɛki, ele n'i faa ka somɔgɔw bɛɛ!» 17O kɔ, kɛlɛden minw tun lɔnin be a gɛrɛfɛ, a y'a fɔ olu ye ko: «Aw ka Masaba ka sarakalasebaga nunu faga, bari olu fana ye Dawuda dɛmɛ. U tun y'a lɔn ko a be bolila, nga u ma sɔn ka n'a fɔ ne ye.» Masacɛ ka kɛlɛden nunu ma sɔn ka Masaba ka sarakalasebaga nunu faga.\n18O la, masacɛ y'a fɔ Dowɛgi ye ko ale ka na sarakalasebaga nunu faga. Edɔmucɛ Dowɛgi y'u faga. A ye sarakalasebaga bi seegi ni duuru faga o loon na minw tun be se ka sarakalasefani don. 19Sayuli ye sarakalasebagaw ka dugu Nɔbi cɛɛw ni musow, ani denmisɛnw ni denɲɛninw, ani misiw ni faliw, ani sagaw faga ni murujan ye. 20Ayitubi dencɛ Ayimelɛki dencɛ kelen le sera ka boli u fɛ, ka taga Dawuda fɛ, a tɔgɔ tun ko Abiyatari. 21A y'a fɔ Dawuda ye ko Sayuli ye Masaba ka sarakalasebagaw faga. 22Dawuda y'a fɔ a ye ko: «O loon na, ne tun ye edɔmucɛ Dowɛgi ye Nɔbi. Ne tun y'a lɔn ko ale kɔni bena n'a fɔ Sayuli ye wajibi. Ne le kɛra sababu ye i facɛ ka somɔgɔw bɛɛ sara. 23I ka to ni ne ye, i kana siran, mɔgɔ min b'i fagayɔrɔ ɲinina, ale kelen le be ne ta ɲinina fana. N'i tora ni ne ye, foyi t'i sɔrɔ.»


Bibulu ka maanaw: Isiyaka ka furuko - Jehova Seerew ka ɛntɛrɛnɛti yɔrɔ daganin\nMUSO min be jaa nin kan, jɔn lo? A tɔgɔ ko Erebɛka. A be nana cɛɛ min kunbɛn o ye Isiyaka ye. A bena na kɛ a muso ye. I b’a lɔn o koo kɛra cogo min na wa?\nAyiwa, Isiyaka facɛ Ibrayima tun b’a fɛ ka muso ɲuman ɲini a dencɛ ye. A tun t’a fɛ Isiyaka ka Kanaan sunguru dɔ furu sabu o mɔgɔw tun be ngalon alaw lo bato. O kama, Ibrayima y’a ka baaraden weele k’a fɔ a ye ko: ‘Ne b’a fɛ i ka kɔsegi ne faso la Aran ka muso ɲini ne dencɛ Isiyaka ye.’\nIbrayima ka baaraden sinna ka ɲɔgɔmɛ tan ta ka tagama jan kɛ. A surunyana Ibrayima ka faso la tuma min na, a tagara lɔ kɔlɔn dɔ daa la. O kɛra wulada fɛ, tuma min na dugu kɔnɔ musow tun be na jii bɔ o kɔlɔn kɔnɔ. O lo y’a to Ibrayima ka baaraden ye Jehova deli k’a fɔ ko: ‘Muso min mana jii di ne ni n ka ɲɔgɔmɛw ma, a to ale ka kɛ i sagolamuso ye Isiyaka fɛ.’\nDɔɔni o kɔ, Erebɛka nana jii bɔ yɔrɔ la. Baaraden ye minji deli a fɛ tuma min na, a ye dɔ di a ma. O kɔ a ye jii bɔ, ɲɔgɔmɛw bɛɛ y’a min ka fa. O tun kɛra baaraba ye sabu ɲɔgɔmɛw be jii caaman caaman min.\nErebɛka tilara o baara la tuma min na, Ibrayima ka baaraden y’a ɲininga a facɛ tɔgɔ la. A y’a ɲininga fana n’a be se ka si u fɛ. Erebɛka y’a fɔ ko: ‘Ne faa tɔgɔ ko Betuwɛli ani siyɔrɔ be yen an ka soo.’ Ibrayima ka baaraden tun b’a lɔn ko Betuwɛli ye Ibrayima balimacɛ Nawɔri ka dencɛ ye. O la, a y’a kunbiri gwan duguma ka Jehova fo sabu a y’ale ɲɛminɛ fɔɔ ka na se Ibrayima ka somɔgɔw fɛ.\nO loon sufɛ, Ibrayima ka baaraden y’a nakun fɔ Betuwɛli ni Erebɛka balimacɛ Laban ye. U fila bɛɛ sɔnna ko Erebɛka be se ka taga n’a ye ani ka furu Isiyaka ma. U ye Erebɛka ɲininga tuma min na, a ye mun lo fɔ do? A y’a fɔ ‘Ɔnhɔn,’ ko a b’a fɛ ka taga. O la, o dugusagwɛ bɛɛ, u yɛlɛla ɲɔgɔmɛw kan ka tagama jan daminɛ ka segi Kanaan jamana na.\nU tagara se wulada fɛ. Erebɛka ye cɛɛ dɔ tagamatɔ ye foro la. Isiyaka tun lo. A ye Erebɛka ye, a ninsɔndiyara. A bamuso Sara tun sara a saan saba ye nin ye ani o dusukasi tun b’a kan hali bi. Nka sisan, Isiyaka ye Erebɛka kanu kosɔbɛ ani a ninsɔn diyara tugun.\nCɛɛ ni muso minw be jaa nin kan, jɔn lo?\nIbrayima ye mun lo kɛ walisa ka muso sɔrɔ a dencɛ ye, ani mun na?\nAla ye Ibrayima ka baaraden ka delili jaabi cogo di?\nTuma min na u ye Erebɛka ɲininga n’a b’a fɛ ka furu Isiyaka ma, a ye mun lo fɔ?\nMun lo y’a to Isiyaka ninsɔn diyara tugun?\nZɛnɛzi 24:1-67 kalan.\nErebɛka ye jogo ɲuman jumanw lo yira tuma min na a ye Ibrayima ka baaraden sɔrɔ kɔlɔnda la? (Zɛnɛzi 24:17-20; Tal. 31:17, 31)\nIbrayima ye labɛn minw kɛ walisa ka muso ɲini Isiyaka ye, o be ɲɛyirali ɲuman juman di kerecɛnw ma bi? (Zɛnɛzi 24:37, 38; 1 Kor. 7:39; 2 Kor. 6:14)\nMun na an ka kan ka wagati kunmabɔ walisa ka miiri i ko Isiyaka y’a kɛ cogo min na? (Zɛnɛzi 24:63; Zab. 77:13; Fil. 4:8)


Koo minw kɛra Yezu satuma na (Matiyo 27) | Yezu ka ɲɛnamaya\n“Tiɲɛ na, cɛɛ nin tun ye Ala Deen ye”\nMATIYO 27:45-56 MARIKI 15:33-41 LUKA 23:44-49 ZAN 19:25-30\nYEZU SARA LƆGƆ KAN\nKOO KABAKOMANW KƐRA YEZU SATUMA NA\nMidi sera sisan. Dibi kabakoman dɔ donna “yɔrɔ bɛɛ fɔɔ ka lɛrɛ saba kɛ,” o kɔrɔ fɔɔ ka se wulafɛ 3h tuma (Mariki 15:33). O dibi kɔrɔ tɛ ko jakuma lo ye tile minɛ sabu o ka teli ka kɛ kalo kura wagati lo la. Nka, an be Tɛmɛnkan seli wagati lo la ani kalo b’a tan ni fila la. Ni jakuma ye tile minɛ, o be wagati dɔɔni dɔrɔn lo kɛ. Nka, nin dibiba mɛɛnna ka tɛmɛ o kan. Nin dibiba bɔra Ala yɔrɔ le!\nMɔgɔ minw tun be Yezu lɔgɔbɔra, miiri k’a filɛ o koo ye min kɛ u la! O dibiba wagati la, muso naani gwɛrɛla Yezu ka gwengwenlɔgɔ kɔrɔ. O musow ye Yezu bamuso ni Salome, Magadala Mariyamu ani ciden Zaki fitinin bamuso Mariyamu lo ye.\nYezu bamuso be kasira ani ciden Zan lɔnin b’a kɔrɔ “Yezu ka gwengwenlɔgɔ gɛrɛfɛ.” Mariyamu ye dencɛ min minɛ a bolo ani k’a ladon, a ɲɛɛ b’o la a be tɔɔrɔla. Mariyamu fɛ, a be komi u y’ale “sɔgɔ ni muru ye.” (Zan 19:25; Luka 2:35). Dimiba be Yezu kan. O bɛɛ n’a ta, a be jɔrɔla a bamuso koo la. A ye jijaliba kɛ k’a kuun fifa Zan fan fɛ ani k’a fɔ a bamuso ye ko: “Muso, i deen filɛ nin ye.” O kɔ, a y’a kuun fifa Mariyamu fan fɛ k’a fɔ Zan ye ko: “I bamuso filɛ nin ye.”—Zan 19:26, 27.\nYezu be ciden min kanu kosɔbɛ, a y’a bamuso kalifa ale ma sabu a be komi Mariyamu cɛɛ Yusufu tun sara. Yezu b’a lɔn ko a badenw, o kɔrɔ Mariyamu ka deen tɔɔw ma limaniya ale la fɔlɔ. O kama, Yezu be labɛnw kɛra walisa a bamuso mako ka wasa farikolo ani Alako ta fan fɛ. O ye ɲɛyirali ɲuman ye dɛ!\nDibi banwagati fan fɛ, Yezu ko: “Minnɔgɔ be ne la.” A y’o fɔ walisa ka kiraya kuma dɔ dafa (Zan 19:28; Zaburuw 22:16). A kɛra Yezu ɲɛɛ na komi a Faa y’ale bila walisa a Deen ka kantigiya ka kɔrɔbɔ fɔɔ ka se a daan ma. Aramekan min be fɔ Galile mara la, Yezu kulera o kaan na ko: “Eloyi, Eloyi, lamasabakitani?” O kɔrɔ ko: “Ne ka Ala, ne ka Ala, mun na i ye ne bila?” Mɔgɔ minw tun be yen, u dɔw m’o kuma mɛn ka ɲɛ ani u ko: “Aw k’aw tulo malɔ. A be kira Eli welela.” U dɔ bolila ka taga fuu ta, k’a don diwɛn kumunin na, k’a bila bere jamanjan dɔ kun na, k’a di Yezu ma a k’a min. Nka, u dɔw ko: “Aw ye lɔ. An ben’a filɛ yala ni Eli bena na a bɔ gwengwenlɔgɔ nin na.”—Mariki 15:34-36.\nO kɔ, Yezu kulera ko: “Koo bɛɛ dafara.” (Zan 19:30). Tiɲɛn na, a Faa y’a ci ka na koo minw bɛɛ kɛ dugukolo kan, a y’u bɛɛ kɛ k’a dafa. A laban, Yezu ko: ‘N Faa, ne be n niin segi i ma.’ (Luka 23:46). A y’a niin kalifa Jehova ma ani a tun lanin b’a la ko a bena ale lakunu. Yezu m’a jigi tigɛ Ala la fewu. A y’a kuun biri ani a sara!\nO wagati la, dugukolo yɛrɛyɛrɛla kosɔbɛ, faraw cira. A barika bonyana fɔɔ kaburu minw be Zeruzalɛmu kɔfɛ, olu daaw yɛlɛla ani suuw filila kɛnɛma. Tɛmɛbagaw y’o suuw filinin ye kɛnɛma. U donna “dugu senuman” kɔnɔ ani u ye koo minw ye, u y’o lakali.—Matiyo 12:11; 27:51-53.\nYezu satuma na, faniba jamanjan min be Yɔrɔ Senuman ni Yɔrɔ Senuman Senuman cɛ Alabatosoba kɔnɔ, o faranna fila, k’a daminɛ sanfɛ fɔɔ duguma. O kabako b’a yira ka gwɛ ko mɔgɔ minw ye Yezu faga, Ala dimina u kɔrɔ. A b’a yira fana ko k’a ta o wagati ma, mɔgɔw tun be se ka don Yɔrɔ Senuman Senuman kɔnɔ, o kɔrɔ ka taga sankolo la.—Eburuw 9:2, 3; 10:19, 20.\nAn b’a faamu k’o koow ye siranya bila mɔgɔ bɛɛ la. Yezu fagako kalifara sɔrɔdasiw kuntigi min ma, ale ko: “Siga t’a la, cɛɛ nin tun ye Ala Deen ye.” (Mariki 15:39). N’a sɔrɔ a tun be Yezu kititigɛyɔrɔ la Pilati ɲɛfɛ tuma min na Yahutuw y’a fɔ ko Yezu ko ale ye Ala Dencɛ ye. Sisan, a lara a la ko Yezu ye mɔgɔ tilennin ye ani ko tiɲɛn na Ala Dencɛ lo.\nO koo ye mɔgɔ dɔw kabakoya fɔɔ u tagatɔ u ka soo, u tora k’u “disi gosi” dusukasi ni maloya kosɔn (Luka 23:48). Mɔgɔw tun lɔnin be yɔrɔjan ka to ka Yezu filɛ. Muso caaman b’u cɛma minw ye Yezu ka kalandenw ye ani tuma dɔw la, u tugura a kɔ a ka tagamaw la. O koobaw y’o musow fana kabakoya.\n“A KA FAGA LƆGƆ KAN!”\nYezu juguw kulera ko: “A ka faga lɔgɔ kan!” (Zan 19:15). Evanziliw kɔnɔ, gɛrɛkikan kumaden stauros lo bayɛlɛma ko “lɔgɔ”. Gafe dɔ b’a fɔ ko: “Stauros kɔrɔ ko ‘lɔgɔjan kelen lɔnin,’ wala lɔgɔ barikaman i n’a fɔ sɛnɛkɛlaw be lɔgɔ minw tutu duguma walisa k’u ka foro jasa wala k’a koori. Stauros tɛ dɔ wɛrɛ ye o kɔ.”\nTuma min na dibi donna lɛri saba, mun na an tɛ se k’a fɔ ko jakuma lo tun ye tile minɛ?\nBangebaga minw kɔrɔla, Yezu ye ɲɛyirali ɲuman juman lo to an ye olu ladon koo la?\nDugukoloyɛrɛyɛrɛ ye mun lo kɛ? Alabatosoba cɛtigɛfani faranna fila, o koo be mun lo yira?\nYezu ka saya ani koo minw kɛra o sen fɛ, u ye mun lo kɛ mɔgɔw la?\nA ci dɔ ma A ci dɔ ma “Tiɲɛ na, cɛɛ nin tun ye Ala Deen ye”\njy sap. 132 ɲɛɛ 300-301


Nee 13 AKKDC08 - U ye Musa ka kitabu yɔrɔ dɔ kalan o - Bible Search\nNee 12 Ɛst int\nNeemi be jama jalaki filanan na\n1- U ye Musa ka kitabu yɔrɔ dɔ kalan o waati la jama ɲana, u y'a ye ko a fɔra o yɔrɔ la ko amoniw ni mowabuw tun man kan k'o niin don Ala ka jama cɛma abada. 2- Ko bari u tun ma sɔn ka Isirayɛlidenw kunbɛn ni dumuni ani jii ye, ani fana k'u tun ye wari di Balamu ma janko a ka na Isirayɛlidenw danga. Nga an ka Ala ma sɔn, a y'o danga nin yɛlɛma k'o kɛ duba ye. 3U ye sariya kuma mɛn ka ban tuma min na, u ye lonanw bɛɛ faran ka bɔ Isirayɛlidenw na.\n4O y'a sɔrɔ sarakalasebaga Eliyasibu tun wolomana ka kɛ an ka Ala ka soo kɔnɔ minanmarayɔrɔ kuntigi ye. Tobiya baden tun lo, 5a tun ye bonba dɔ di Tobiya ma, u tun be to ka suman sarakaw bila min kɔnɔ fɔlɔfɔlɔ, ani wusulan, ni Ala ka soo kɔnɔ baarakɛminanw, ani sumanw jaka ni duvɛnkɛnɛ ani tulu taw fana, minw koo tun latigɛra Levi kɔmɔgɔw ni dɔnkilibagaw ani daa kɔlɔsibagaw kosɔn, ani fɛɛn minw tun latigɛra sarakalasebagaw kosɔn.\n6O kɛwaati la, ne tun te Zeruzalɛmu, bari Babilɔni masacɛ Aritasɛrisɛsi ka masaya saan bi saba ni filanan na, ne tun kɔsegira ka taga masacɛ fɛ. O kɔ, ne ye sira daali a fɛ, 7ne kɔsegira ka na Zeruzalɛmu. Eliyasibu tun ye kojugu min kɛ, ne y'o ye, a tun ye boon dɔ di Tobiya ma Ala ka soo luu kɔnɔ. 8N dimina kosɔbɛ. N ye Tobiya ka minanw bɛɛ ta k'o bɛɛ fili kɛnɛma. 9O kɔ, n y'a fɔ k'u ka boon nunu saniya, n segira ka Ala ka soo kɔnɔ baarakɛminanw, ni suman sarakaw, ani wusulan bila yen.\n10- N fana tun y'a mɛn ko Levi kɔmɔgɔw niyɔrɔ tun te dira u ma, o la Levi kɔmɔgɔw ni dɔnkililabaga minw tun be baara kɛra Ala ka soo kɔnɔ, olu bɛɛ tun bolila ka taga u ka yɔrɔ la. 11N ye kititigɛlaw jalaki k'a fɔ u ye ko: «Mun na Ala ka soo kɔnɔ baarakɛlaw bɛɛ bolila ka soo nin to ten?» O kɔ, ne ye Levi kɔmɔgɔw ni dɔnkililabagaw lajɛn k'u don u ka baara la tugu. 12- O kɔ, Zuda mara mɔgɔw bɛɛ nana n'u ka suman ni duvɛnkɛnɛ ani tulu jaka ye k'u bila bondow kɔnɔ. 13O kɔ, n ye bondo nunu kalifa sarakalasebaga Selemiya ni sariya karamɔgɔ Sadɔki ani Levi kɔmɔgɔ Pedaya ma, n fana ye Mataniya deen Zakuri dencɛ Hanan fara u kan, bari olu tɔgɔɲuman tun bɔra kosɔbɛ. Olu wolomana janko ka fɛɛn nunu tilan u badenw cɛ.\n14N ka Ala, i k'i hakili to ne la, o koo nunu kama. Ne ye min kɛ kantigiya la janko i ka soo n'a kɔnɔ batoli ka ɲa, i kana ɲinɛ n'o ye.\n15- O tile fila nin na, ne ye mɔgɔ dɔw ye Zuda mara la, minw b'u ka *ɛrɛzɛn nɔɔnina lafiɲɛlon na, ani k'u ta faliw kan ni duvɛn ani ɛrɛzɛnw, ni toro ani fɛɛn bɛɛ. U tun b'u tara ka na n'u ye Zeruzalɛmu lafiɲɛlon na. N y'u ladi u feerelon na. 16Tirika minw tun siginin be Zeruzalɛmu, olu tun be to ka na ni jigɛw ye ani feerefɛn sifa bɛɛ ye k'o feere Zuda mara mɔgɔw ma lafiɲɛlon na Zeruzalɛmu dugu kɔnɔ. 17O la, n ye Zuda mara mɔgɔw ɲamɔgɔw jalaki k'a fɔ u ye ko: «O ye mun kojugu sifa ye aw be min kɛra ka lafiɲɛlon cɛn ten? 18Aw faaw tun y'o koo ɲɔgɔn le kɛ, tɔɔrɔ min bɛɛ sera an ma, ni dugu nin ma, an ka Ala y'o kɛ u ka kojugu nunu le kosɔn. Aw fana b'a la tugu ka to ka lafiɲɛlon cɛn, ka Ala dusu dimi Isirayɛlidenw kɔrɔ.»\n19O kɔ, n y'a latigɛ ko Zeruzalɛmu dugu dondaw ka kan ka tugu yanni lafiɲɛlon ka se, u k'u tugu tilekun dontuma na, ani lafiɲɛlon tɛmɛnin kɔ, u k'u dayɛlɛ. N fana ye n ka baarakɛla dɔw bila daaw la janko ka mɔgɔw bali ka don ni doni ye dugu kɔnɔ lafiɲɛlon na. 20Fɛɛn sifa bɛɛ sanbagaw ni feerelikɛlaw tun sira Zeruzalɛmu dugu kɔfɛ siɲɛ kelen, walima siɲɛ fila. 21N y'u lasɔmi ko: «Mun na aw be na to sufɛ kogo gɛrɛfɛ? N'aw y'o ɲɔgɔn kɛ tugu, ne ben'a to u b'aw minɛ.» O kɔ, u ma sɔn ka na lafiɲɛlon na tugu. 22O kɔ, n y'a fɔ Levi kɔmɔgɔw ye k'olu k'u yɛrɛ saniya ka na lɔ daaw la ka kɔlɔsili kɛ, janko lafiɲɛlon ka se ka saniya.\nNe ka Ala, i hakili to ne la o koo nunu kosɔn, i ka makari kosɔn i ka ne mara.\n23- O waati kelen na fana, n tun ye zuwifu dɔw ye minw tun ye Asidɔdikaw ni amonimusow ani mowabumusow furu. 24U deenw tilancɛ tun be to ka Asidɔdikaw ka kaan le fɔ, u tun te se ka zuwifuw ka kaan fɔ, u tun be siya wɛrɛw ka kaan le fɔ dama. 25Ne y'u jalaki, k'u danga, n yɛrɛ ye dɔw bugɔ, ka dɔw kunsigi bɔnbɔn yɛrɛ. N y'a kɛ u kalila ni Ala tɔgɔ ye k'u tena sɔn u denmusow be furu siya wɛrɛ nunu dencɛw fɛ, ani k'u tena sɔn fana ka siya wɛrɛ nunu denmusow furu n'u dencɛw fana. 26- N ko: «O ɲɔgɔn le ma kɛ sababu ye Isirayɛlidenw ka masacɛ Solomani ye kojugu kɛ wa? Siya bɛɛ ka masacɛw cɛma, a ɲɔgɔn tun te yen, a koo tun ka di a ka Ala ye, a y'a kɛ Isirayɛlidenw bɛɛ ka masacɛ ye. O bɛɛ n'a ta, siya wɛrɛw ka musow y'a nigɛnigɛ k'a bila kojugu la. 27An fana ka kan k'o kojuguba nin ɲɔgɔn koo mɛn aw cɛma wa? Ko aw ye kojugu kɛ ka siya wɛrɛ musow furu wa?»\n28- Sarakalasebagaw kuntigi Eliyasibu deen Yoyada dencɛw dɔ tun kɛra Oronayimuka Sanbala birancɛ ye. O la, ne y'ale gwɛn ka taga yɔrɔjan.\n29Ne ka Ala, i k'i hakili to u la, bari u y'i ka baara n'i ka bɛɛn dɔgɔya, i ye min kɛ ni sarakalasebagaw ni Levi kɔmɔgɔ tɔw ye.\n30N y'a kɛ u ye lonanw bɛɛ bɔ u cɛma, ani sarakalasebagaw ni Levi kɔmɔgɔ tɔw tun ka kan ka baara minw kɛ, n y'u bila o la. 31Mɔgɔw ka kan ka na ni lɔgɔ minw ye k'u di Ala ka baara kama a waati latigɛnin na, ani sɛnɛfɛn deen fɔlɔw, n ye olu koo bila seen kan tugu.\nNe ka Ala, i k'i hakili to ne la ka hɛrɛ kɛ ne ye.


Mun na Ala b’a to tɔɔrɔw ka kɛ? | Bibulu ka kalan\nKALANSEN TAN NI KELENNAN\nMun na Ala b’a to tɔɔrɔw ka kɛ?\nTɔɔrɔ minw be duniɲa kɔnɔ, yala Ala nɔɔ lo wa?\nSɔsɔliko juman wulila Edɛn nankɔ la?\nTɔɔrɔ minw lara adamadenw kan, Ala bena o koo ɲɛnabɔ cogo di?\n1, 2. Tɔɔrɔ sugu jumanw lo be mɔgɔw kan bi ani o b’a to mɔgɔ caaman be ɲiningali jumanw kɛ?\nJAMANA dɔ la, musow ni denmisɛn waa caaman fagara marifakɛlɛ fariman dɔ sen fɛ. U ye dingɛn kelen sɔgɔ k’u bɛɛ suuw don yen ani ka kuruwa fitinin dɔw turu k’o kaburu lamini. U y’a sɛbɛ o kuruwaw kan ko: “Mun na sa?” O ye ɲiningali ye min be mɔgɔ kɔnɔ gwan tuma dɔw la ka tɛmɛ ɲiningali tɔɔw bɛɛ kan. Mɔgɔw dusukasilen b’o ɲiningali kɛ ni marifakɛlɛ, balawo, bana wala kojugukɛ ye u ka mɔgɔ sɔbɛ dɔ faga, ka u ka soo ci wala ka tɔɔrɔ wɛrɛ lase u ma min tɛ se ka lakali. U b’a ɲini k’a lɔn mun na o gwɛrɛgwɛrɛko ye u sɔrɔ.\n2 Mun na Ala b’a to tɔɔrɔw ka kɛ? Ni Jehova Ala ye sebagayabɛɛtigi ye, kanutigi, hakilitigi ani a tilennen lo, mun na duniɲa falen be kɔniya ani tilenbaliya koow la? I ma deli k’i yɛrɛ ɲininga o koo la wa?\n3, 4. (a) Ka ɲiningali kɛ ko mun na Ala b’a to tɔɔrɔw ka kɛ, mun lo b’a yira ko o tɛ kojugu ye? (b) Jehova be mun lo miiri juguya ni tɔɔrɔw koo la?\n3 Ka ɲiningali kɛ ko mun na Ala b’a to tɔɔrɔw ka kɛ, yala o ye koo jugu ye wa? Dɔw b’a miiri ko ka nin ɲiningali ɲɔgɔn kɛ o b’a yira ko limaniya tɛ u la wala k’u tɛ Ala bonya. Nka n’i be Bibulu kalan, i bena a ye ko mɔgɔ kantigimanw, Ala ɲɛsiranbagaw ye o ɲiningali ɲɔgɔnw kɛ. Ɲɛyirali fɛ, kira Abakuki ye Jehova ɲininga ko: “Mun na i b’a to ne ɲaa be la tilenbaliyakow kan? Mun na i be sɔn kojugu ka kɛ i ɲana? Ne te foyi yera ni benkanni ani fariyakow dama tɛ! Kɛlɛw be kɛra, bɛnbaliya ka ca.”—Abakuki 1:3.\nJehova bena tɔɔrɔw bɛɛ ban\n4 Yala Jehova ye kira kantigiman Abakuki kɔrɔfɔ ko mun na a y’o ɲiningali ɲɔgɔnw kɛ wa? Ayi. Abakuki y’a kɔnɔgwɛ ka kuma minw fɔ, Ala yɛrɛ y’a to u sɛbɛra Bibulu senuman kɔnɔ. Ala y’a dɛmɛ fana a ye koo caaman faamu ani ka limaniya barikaman sɔrɔ. Jehova b’a fɛ k’o ɲɔgɔn lo kɛ e fana ye. I hakili to a la ko Bibulu b’a fɔ ko “a be janto aw la.” (1 Piyɛri 5:7). Juguya n’a nɔfɛ tɔɔrɔw ka gwo Ala ye ka tɛmɛ adamadenw bɛɛ kan (Ezayi 55:8, 9). Nka, mun na tɔɔrɔ ka ca duniɲa kɔnɔ ten?\nMUN NA TƆƆRƆ KA CA TEN DO?\n5. Tuma dɔw la mɔgɔw be adamadenw ka tɔɔrɔ koow ɲɛfɔ cogo di, nka Bibulu be mun lo fɔ?\n5 Diinan caaman ka mɔgɔw b’u ka diinan kuntigiw ani karamɔgɔw ɲininga ko mun na tɔɔrɔ ka ca ten. Tuma caaman na u b’a fɔ ko tɔɔrɔw ye Ala nɔɔ ye ani ko ale lo kɔnna ka koo bɛɛ latigɛ hali gwɛrɛgwɛrɛko minw be mɔgɔw sɔrɔ. A fɔra mɔgɔ caaman ye ko mɔgɔ si tɛ se ka Ala ka koɲɛw faamu, ko Ala be mɔgɔ niin bɔ, hali denmisɛnw taw walisa u ka kɛ ale fɛ sankolo la. Nka komi i y’a kalan ka tɛmɛ cogo min na, Jehova Ala tɛ kojugu kɛ fewu. Bibulu b’a fɔ ko: “Ka kojugu kɛ, o miiriya ka jan Ala la. Ka kodagabali kɛ, o miiriya ka jan Setigi la.”—Zɔbu 34:10.\n6. Mun na mɔgɔ caaman be fili ka Ala jalaki ko duniɲa nin ka tɔɔrɔw ye ale lo nɔɔ ye?\n6 Yala i b’a lɔn mun na mɔgɔ caaman be fili ka Ala jalaki ko duniɲa nin ka tɔɔrɔw bɛɛ ye ale nɔɔ ye wa? Tuma caaman na, u be Sebagayabɛɛtigi Ala jalaki sabu u b’a miiri ko ale lo ye duniɲa nin kuntigi ye. U tɛ tiɲɛnko dɔ lɔn min be sɔrɔ Bibulu kɔnɔ, a ka nɔgɔ nka a kɔrɔtalen lo. I y’o tiɲɛnko kalan gafe nin kalansen sabanan kɔnɔ. Mɔgɔ min be duniɲa nin marala tiɲɛn-tiɲɛn na, o ye Sutana Naafigi lo ye.\n7, 8. (a) Duniɲa nin ka koow be a kuntigi sɔɔn yira cogo di? (b) Cogo di, adamadenw ka dafabaliya ani ‘barinankow’ ye tɔɔrɔw sababu dɔw ye?\n7 Bibulu b’a yira ka gwɛ ko: “Diɲɛ bɛɛ bɛ Sitanɛ fanga kɔrɔ.” (1 Zan 5:19, ABM ). I ka miiri k’a filɛ, yala o tɛ tiɲɛn ye wa. Danfɛn yebali min be “dugukolo kan mɔgɔw bɛɛ lafili,” duniɲa nin ka koow be ale lo sɔɔn yira ( Yirali 12:9, ABM ). Sutana tɛ foyi si kɛ kɔniya, nanbara ani fariya kɔ. O lo y’a to a be duniɲa min kun na o falen be kɔniya, nanbara ani fariya koow la. O ye sababu dɔ ye min kosɔn tɔɔrɔw ka ca ten.\n8 Sababu filanan min kosɔn tɔɔrɔw ka ca ten, o ye ko adamadenw ye mɔgɔ dafabaliw ni jurumutɔw ye kabi murutili wagati la Edɛn nankɔ kɔnɔ. An ye baro kɛ o kan ka tɛmɛ kalansen 3nan kɔnɔ. Adamaden jurumutɔw ka teli ka kuntigiya ɲini fanga la. O kɛra marifakɛlɛw ni tɔɲɔli ani tɔɔrɔw sababu ye (Waajulikɛla 4:1; 8:9). Tɔɔrɔw sababu sabanan ye ko “barinako” be bɛɛ sɔrɔ (Waajulikɛla 9:11). Komi Jehova lo tɛ duniɲa nin mara ani k’a tanga, o lo kosɔn mɔgɔw be tɔɔrɔ sabu u be se ka kɛ yɔrɔ jugu ani wagati bɛnbali dɔ la.\n9. Mun na an be se ka la a la ko ni Jehova ye tɔɔrɔw to u ka kɛ, kuun b’o la?\n9 K’a lɔn ko Ala tɛ tɔɔrɔw sababu ye, o b’an jigi tugu dɛ! Marifakɛlɛw, fariya, nintɔɔrɔ ani hali balawo koo minw be mɔgɔw tɔɔrɔ, u si tɛ Ala nɔɔ ye. O bɛɛ n’a ta, an mako b’a la k’a lɔn mun na Jehova b’a to tɔɔrɔ nunu bɛɛ ka kɛ? N’a ye Sebagayabɛɛtigi ye, see b’a ye ka daan sigi u la. Nka, mun na a t’o kɛ do? An be kanutigi Ala min lɔn, n’a m’o kɛ, i k’a lɔn ko kuun b’o la.—1 Zan 4:8.\nSƆSƆLIKOBA DƆ WULILA\n10. Sutana ye sɔsɔli kɛ mun lo koo la, ani cogo di?\n10 Walisa k’a faamu fɛɛn min kama Ala b’a to tɔɔrɔw ka kɛ fɔɔ an ka segi tɔɔrɔ daminɛ tuma yɛrɛ la. Tuma min na Sutana ye Adama ni Awa lasun u ka Jehova kaan bila, sɔsɔlikoba dɔ wulila. Sutana ma Jehova ka sebagaya sɔsɔ. A yɛrɛ b’a lɔn ko daan tɛ Jehova ka sebagaya la. Nka, Jehova be ni joo min ye ka kuntigiya kɛ, Sutana ye o lo sɔsɔ. Sutana ye Jehova jalaki ko a ye kuntigi jugu ye sabu a ye Jehova kɛ ngalontigɛla ye min be a ka mɔgɔw jɛn fɛɛn ɲumanw na (Zɛnɛzi 3:2-5). Sutana ye min fɔ, o kɔrɔ tun ko adamadenw bena kɛ hɛɛrɛ la hali ni Ala lo tɛ u marala. O cogo la, a ye Jehova ka masabaya lo kɛlɛ, o kɔrɔ, joo min b’a fɛ ka kuntigiya kɛ.\n11. Mun na Jehova ma mɔgɔ murutilenw halaki dɔrɔn Edɛn nankɔ kɔnɔ?\n11 Adama ni Awa murutira Jehova ma. Tiɲɛn na, u ka murutili kɔrɔ tun ko: ‘An mako t’a la Jehova k’an mara. An be se ka koo ɲuman ni koo jugu latigɛ an yɛrɛ ma.’ Jehova tun be se ka o sɔsɔliko ɲɛnabɔ cogo di? A tun be se k’a yira mɛlɛkɛw ni adamadenw na cogo di ko joo tɛ Adama ni Awa fɛ ani ko ale ka kuntigiya kɛcogo lo ka fisa? Mɔgɔ dɔw be se k’a fɔ ko Ala tun ka kan ka mɔgɔ murutilen nunu halaki dɔrɔn ani ka segi ka koow daminɛ kokura. Nka, Jehova tun y’a fɔ ko ale ka laɲinita ye ko dugukolo ka fa Adama ni Awa bɔnsɔnw na ani a tun b’a fɛ u ka ɲɛnamaya kɛ alijɛnɛ kɔnɔ dugukolo kan (Zɛnɛzi 1:28). Jehova b’a ka laɲinitaw dafa tuma bɛɛ (Ezayi 55:10, 11). Faan wɛrɛ fɛ, n’a tun ye murutilenw halaki Edɛn nankɔ kɔnɔ, o tun tɛna sɔsɔliko nin ɲɛnabɔ min ɲɛsinna a ka jootigiya ma ka kuntigiya kɛ.\n12, 13. A ɲɛyira fɛɛn min kama Jehova y’a to Sutana ka kɛ duniɲa nin kuntigi ye ani mun na a y’a to adamadenw k’u yɛrɛ mara?\n12 An ka ɲɛyirali dɔ ta. Kalanfa dɔ be jatiɲini gwɛlɛ dɔ ɲɛnabɔcogo ɲɛfɔ a ka lakɔlidenw ye. U la kelen hakili ka di nka deen murutilen lo. A b’a fɔ ko kalanfa ka ɲɛfɔli tilennen tɛ. A ko kalanfa tɛ koo lɔn ani ko ɲɛfɔcogo wɛrɛ be ale fɛ min ka fisa. Lakɔliden dɔw b’a miiri ko tiɲɛn b’a fɛ ani olu fana be muruti. Kalanfa ka kan ka mun lo kɛ do? N’a ye lakɔliden murutilenw gwɛn ka bɔ, lakɔliden tɔɔw bena mun lo miiri do? Yala u tɛna a miiri ko joo be o lakɔliden murutilen n’a tɔɲɔgɔnw fɛ wa? U fana be se k’a miiri ko kalanfa be siran k’a to u k’a yira ko joo tɛ ale fɛ. O be se k’a to lakɔliden tɔɔw bɛɛ tɛna kalanfa bonya tugun. Nka, miiri k’a filɛ, ni kalanfa y’a to deen murutilen k’a yira bɛɛ ɲɛɛ na cogo min na ale bena o jatiɲini ɲɛnabɔcogo ɲɛfɔ.\nYala lakɔliden be koo lɔn ka tɛmɛ kalanfa kan wa?\n13 Jehova ye koow kɛ i ko kalanfa y’a kɛ cogo min na. I hakili to a la ko murutiliko min kɛra Edɛn kɔnɔ, o tun ma ɲɛsin Adama ni Awa dɔrɔn ma. Mɛlɛkɛ miliyɔn caaman tun be filɛri kɛra (Zɔbu 38:7; Daniyɛli 7:10). Jehova ye o murutiliko ɲɛnabɔ cogo min na, o tun bena nɔɔba to o mɛlɛkɛw bɛɛ kan ani a laban, a ka danfɛn hakilimanw bɛɛ kan. O la do, Jehova ye mun lo kɛ? A y’a to Sutana k’a yira a bena duniɲa mara cogo min na. Ala y’a to fana adamadenw k’u yɛrɛ mara k’u to Sutana ka fanga kɔrɔ.\n14. Jehova kɛtɔ k’a latigɛ ko adamadenw k’u yɛrɛ mara, nafa juman lo bena sɔrɔ o la?\n14 An ka ɲɛyirali kɔnɔ, kalanfa b’a lɔn ko joo tɛ deen murutilen n’a tɔɲɔgɔnw fɛ. Nka, a fana b’a lɔn ko n’a y’a to u ka jatiɲini ɲɛfɔ u yɛrɛ cogo la, o bena lakɔlidenw bɛɛ nafa. Ni lakɔliden murutilenw dɛsɛra, lakɔliden tɔɔ minw kɔnɔ gwɛnen lo olu bena a ye ko see be kalanfa kelenpe lo ye k’u ɲɛminɛ. Siɲɛ wɛrɛ, u bena a faamu fɛɛn min kama kalanfa be lakɔliden murutilenw gwɛn ka bɔ kalanso kɔnɔ. O cogo kelen na, Jehova b’a lɔn ko mɛlɛkɛw ni adamaden kɔnɔ gwɛnenw bɛɛ bena nafa sɔrɔ k’a ye ko Sutana ni mɔgɔ murutilenw dɛsɛra ani ko adamadenw tɛ se k’u yɛrɛ mara. I ko kira Zeremi galen, u bena tiɲɛn kuma nin faamu min kɔrɔtalen lo: “Masaba, ne y’a lɔn ko see te adamaden ye ka se k’a yɛrɛ ka koo latigɛ, o t’a ka koo ye.”—Zeremi 10:23.\nMUN NA NIN WAGATI JAN BƐƐ?\n15, 16. (a) Mun na Jehova y’a to tɔɔrɔw be kɛra kabi wagati jan? (b) Mun na Jehova ma kojugubaw bali u ka kɛ?\n15 Nka, mun na Jehova y’a to tɔɔrɔw be kɛra kabi wagati jan? Ani mun na a tɛ kojuguw bali u ka kɛ? Ayiwa, an ka ɲɛyirali kɔnɔ, an ka miiri koo fila la kalanfa tɛna minw kɛ. A fɔlɔ, ni lakɔliden murutilen y’a daminɛ k’a ka ɲɛfɔli kɛ, kalanfa tɛna a lalɔ. A filanan, kalanfa tɛna a dɛmɛ fana a ka ɲɛfɔli la. O cogo kelen na, an k’a lajɛ Jehova y’a latigɛ ko a tɛna koo fila minw kɛ. A fɔlɔ, Jehova ma Sutana n’a tɔɲɔgɔnw bali u k’a ɲini k’a yira ko joo be olu fɛ. Waajibi tun lo a ka wagati labila u ye. Saan waa caaman kɔnɔ, adamadenw ye gofɛrɛnɛman sifaw bɛɛ kɛ k’a filɛ. U ye ɲɛtaga sɔrɔ lɔnniko ani koo wɛrɛw la, nka tilenbaliya, fantanya, kojugukɛ, ani marifakɛlɛ juguyara sisan ka tɛmɛ fɔlɔ kan. A yirala ka gwɛ ko adamadenw dɛsɛra k’u yɛrɛ mara.\n16 A filanan, Jehova ma Sutana dɛmɛ ka duniɲa nin mara. Ɲɛyirali fɛ, ni Ala tun be kojugubaw bali u ka kɛ, yala a tun tɛna kɛ i ko a be mɔgɔ murutilenw dɛmɛna wa? Yala a tun tɛna a to mɔgɔw k’a miiri ko u be se k’u yɛrɛ mara ani bɔnɛ foyi tɛ bɔ o la wa? Ni Jehova tun y’o kɛ, a tun bena kɛ u jɛnɲɔgɔn ye ngalonko la. Nka, “Ala te se ka galon tigɛ.”—Eburuw 6:18.\n17, 18. Sutana ani adamadenw ka mara ye bɔnɛ minw lase an ma, Jehova bena mun lo kɛ o koo la?\n17 Nka, Ala kaan bilali nana ni kojugu minw bɛɛ ye, an be se ka mun lo miiri olu koo la do? An kana ɲina ko Jehova ye sebagayabɛɛtigi ye. O kama, see b’a ye ka adamadenw ka tɔɔrɔw nɔfɛkow lalaga, ani a yɛrɛ bena o lo kɛ. I ko an y’a kalan ka tɛmɛ, tiɲɛni minw bɛɛ kɛra an ka dugukolo la, u bɛɛ bena lalaga tuma min na a bena yɛlɛma ka kɛ alijɛnɛ ye. Jurumu nɔfɛkow bena bɔ mɔgɔ tilennenw na u ka limaniya sababu fɛ Yezu ka kunmabɔ saraka la. Ani, saya nɔfɛkow bena lalaga suu kununni sababu fɛ. O cogo la, Ala bena tɛmɛ Yezu fɛ ka “Sutana ka kɛwaliw cɛn.” (1 Zan 3:8). Jehova bena o lo kɛ cɔ, ani a bena o bɛɛ kɛ wagati bɛnnen na. An be se ka ninsɔndiya ko Jehova ma kɔrɔtɔ k’o koow ɲɛnabɔ katuguni a ka muɲuli kɛra sababu ye an ye tiɲɛn lɔn ani an be baara kɛ a ye (2 Piyɛri 3:9, 10). Sanni o ka kɛ, Ala jijalen lo ka batobaga sɔbɛw ɲini ani k’u dɛmɛ ka duniɲa ɲagaminen nin ka tɔɔrɔw muɲu.—Zan 4:23; 1 Korɛntikaw 10:13.\n18 Dɔw be se k’a miiri ko yala Ala tun tɛna an kisi o tɔɔrɔw bɛɛ ma n’a tun ye Adama ni Awa dan cogo dɔ la walisa u kana se ka muruti wa? Walisa k’o ɲiningali jaabi, i ka kan k’i hakili to nilifɛn nafamanba dɔ la Jehova ye min di i ma.\nI BENA BAARA JUMAN KƐ NI ALA KA NILIFƐN YE?\nAla bena i dɛmɛ ka tɔɔrɔw muɲu\n19. Jehova ye nilifɛn nafamanba juman di an ma, ani mun na an ka kan k’a jati fɛɛnba ye?\n19 I ko kalansen duurunan y’a ɲɛfɔ, Ala ye adamadenw dan ka see di u ma u ka koow latigɛ u yɛrɛ ma. Yala i b’a lɔn ko o ye nilifɛn nafamanba ye wa? Ala ye bɛgɛn caaman dan, olu be tagama u kun fɛ (Talenw 30:24). Adamadenw ye mansin sifa dɔw dilan minw be se ka baara tigitigi sifa bɛɛ kɛ u labɛnna minw kama. Yala a tun bena diya an ye ni Ala tun ye an dan i ko mansin wa? Ayi, a ka di an ye an ka se k’a latigɛ an bena kɛ mɔgɔ sifa minw ye, an bena an ka ɲɛnamaya kɛ cogo min na, mɔgɔ minw bena kɛ an teriw ye ani a ɲɔgɔnnaw. A ka di an ye ka koo dɔw latigɛ an yɛrɛ ma, ani Ala fana b’a fɛ an k’o lo kɛ.\n20, 21. See min dira an ma ka koow latigɛ an yɛrɛ ma, an be se ka baara fisaman juman lo kɛ n’o ye, ani mun na an ka kan k’o kɛ?\n20 Ka baara kɛ Jehova ye diyagoya la, o man di a ye (2 Korɛntikaw 9:7). An ka ɲɛyirali dɔ ta: Mun lo ka di faa wala baa ye? Deen k’a bɔ a yɛrɛ la k’a fɔ ko “i ni ce baba” wala “i ni ce maman,” walima mɔgɔ wɛrɛ k’a lasun k’o fɔ? O kama, i k’i yɛrɛ ɲininga ko: ‘Jehova ye see min di i ma ka koow latigɛ i yɛrɛ ma, ele bena baara juman lo kɛ n’o ye?’ O see min dira Sutana, Adama ani Awa ma, u ma baara ɲuman kɛ n’a ye fewu. U banna Jehova Ala la. Ele do, e bena mun lo kɛ?\n21 See min dira i ma ka koow latigɛ i yɛrɛ ma, i be se ka baara ɲuman kɛ n’o nili nafamanba ye. I be se k’i yɛrɛ fara mɔgɔ miliyɔn caaman kan minw tugura Jehova kɔ. U be Ala dusu diya sabu u b’a yira ni kisɛya ye ko Sutana ye ngalontigɛla ye ani ko a ka mara dɛsɛra pewu-pewu (Talenw 27:11). E fana be se k’o kɛ i kɛtɔ ka sira ɲuman ta. Kalansen nata bena o lo ɲɛfɔ.\nKojugu minw be kɛra duniɲa kɔnɔ, Ala nɔɔ tɛ.—Zɔbu 34:10.\nSutana kɛtɔ ka Ala kɛ ngalontigɛla ye ani ko a be a ka mɔgɔw jɛn fɛɛn ɲumanw na, a y’a sɔsɔ ko joo tɛ a fɛ ka kuntigiya kɛ. —Zɛnɛzi 3:2-5.\nJehova bena tɛmɛ a Dencɛ, Masiya ka Masaya Kuntigi fɛ ka adamadenw ka tɔɔrɔw bɛɛ ban ani k’o nɔfɛkow lalaga.—1 Zan 3:8.


Bibulu ka maanaw: Yezu be jamaw balo - Jehova Seerew ka ɛntɛrɛnɛti yɔrɔ daganin\nKOJUGUBA dɔ kɛra. U ye Zan Batizelikɛla faga. A koo tun man di masacɛ ka muso Erɔdiyadi ye. A ye masacɛ lasun a y’a to u ye Zan kuun tigɛ.\nYezu ye Zan fagako mɛn minkɛ, a dusu kasira kosɔbɛ. A tagara yɔrɔ dɔ la a dan na. Nka, jama tugura a kɔ. A ye jama ye tuma min na, u hinɛ donna a la. O kama, a y’u kalan Ala ka Masaya koo la, ani a y’u ka banabagatɔw kɛnɛya.\nWulafɛ, a ka kalandenw gwɛrɛla a la k’a fɔ a ye ko: ‘Suu be ɲini ka ko, yan do ye yɔrɔ lakolon ye. Sira di jama ma u ka taga dafɛduguw la ka dumuni san u yɛrɛw ye.’\nYezu y’u jaabi ko: ‘U man kan ka taga, aw yɛrɛ ka dumuni di u ma.’ A y’i yɛlɛma k’a Filipu ɲininga ko: “An bena taga dumuni san min k’a di jama nin ma waasa u bɛɛ ka se ka fa?”\nFilipu y’a jaabi ko: ‘Ka buru san walisa bɛɛ ka se ka dɔɔni dɔɔni yɛrɛ sɔrɔ, o bena kɛ wari caaman ye dɛ!’ Andere y’a fɔ ko: ‘An ka dumuni be cɛdennin nin bolo, burukun duuru ni jɛgɛ deen fila lo. Nka o be mun ɲɛ nunu bɛɛ ma.’\nYezu ko: ‘ A’ y’a fɔ jama ye ko u ka sigi biin kan.’ O kɔ, a y’o dumunifɛnw ta ka barika la Ala ye ani a y’a daminɛ ka buruw karikari. Sisan, a ka kalandenw ye buru ni jɛgɛ tilan jama cɛ. Cɛɛw tun ye mɔgɔ waa duuru ye, musow ni denmisɛnw bele tun ka ca n’o ye. U bɛɛ ye dumuni kɛ fɔɔ ka fa. A ka kalandenw ye dumuni tɔɔ cɛ ka segi tan ni fila fa n’o ye!\nSisan, Yezu y’a fɔ a ka kalandenw ye k’u ka don kuru kɔnɔ ka Galile baji tigɛ. Sufɛ, fɔɲɔba dɔ wulila ani jikuru ye u ka kurun fifafifa. Kalandenw siranna kosɔbɛ. O kɔ, dugutilama u ye mɔgɔ dɔ ye a be tagamana jii kan ka na u fan fɛ. Siranya kosɔn u tora ka kule, sabu u m’a lɔn fɛɛn min lo.\nYezu ko: ‘Aw kana siran, ne lo.’ U bele ma la a la. O kama, Piyɛri ko: “Matigi, ni ele lo tiɲɛ na, a fɔ ko ne ka na e fɛ yen jii kan.” Yezu y’a fɔ a ye ko: “Na.” Piyɛri bɔra kurun kɔnɔ ka tagama jii kan! Nka siranya y’a minɛ minkɛ, a y’a daminɛ ka jigi jii jukɔrɔ. Yezu y’a kisi.\nKɔfɛ, Yezu ye dumuni di mɔgɔ waa caaman ma tugun. A y’o kabako kɛ ni burukun wolonfila ani jɛgɛmisɛn damanin ye. Bɛɛ fana ye dumuni kɛ fɔɔ ka fa. N’an be miiri Yezu ka mɔgɔ minɛcogo la, o tɛ an kabakoya wa? A ka masaya wagati la, foyi tɛna dɛsɛ an fɛ!\nMatiyo 14:1-32; 15:29-38; Zan 6:1-21.\nKojuguba juman lo ye Zan Batizelikɛla sɔrɔ, ani o ye mun kɛ Yezu la?\nJama minw tugura Yezu kɔ, a ye mun lo kɛ k’u balo, ani dumuni hakɛ juman tɔɔ tora?\nMun lo ye kalandenw lasiran sufɛ, ani mun lo ye Piyɛri sɔrɔ?\nYezu ye mɔgɔ waa caaman balo cogo di siɲɛ filanan na?\nAla mana Yezu sigi masaya la a ka dugukolo mara, mun na o bena kɛ koo ɲuman daan ye?\nMatiyo 14:1-32 kalan.\nMatiyo 14:23-32 b’an dɛmɛ ka mun lo faamu Piyɛri ka jogo koo la?\nBibulu b’a yira cogo di ko Piyɛri kɔgɔra ani ko a ye see sɔrɔ a ka yɛrɛminɛbaliya kan? (Mat. 14:27-30; Zan 18:10; 21:7; Kɛw. 2:14, 37-40; 1 Piyɛri 5:6, 10)\nMatiyo 15:29-38 kalan.\nYezu Faa ye dumunifɛn minw di a ma, cogo di a y’a yira ko a be a Faa bonya o koo la? (Mat. 15:37; Zan 6:12; Kɔl. 3:15)\nZan 6:1-21 kalan.\nBi, kerecɛnw be se ka Yezu ladegi cogo di ka bonya la gofɛrɛnɛman kan? (Zan 6:15; Mat. 22:21; Ɔrɔm. 12:2; 13:1-4)


Ɔrɔ 9 AKKDC08 - Krista ka jɛnɲɔgɔnya barika la ne be - Bible Search\nƆrɔ 8 Ɔrɔ 10\nAla ye mɔgɔ minw woloma\n1Krista ka jɛnɲɔgɔnya barika la ne be min fɔ, o ye tiɲɛ ye, galon tɛ, Nii Senuman yɛrɛ b'a yira ne la ko ne be min fɔ, ko tiɲɛ lo. 2Dusukasi be ne la kosɔbɛ, ne nii tɔɔrɔnin lo tuma bɛɛ. 3Bari ne yɛrɛ b'a fɛ n niin ka bɔ Ala ka koo la ka n faran ka bɔ Krista la, ne balimaw kosɔn, ne ni minw ye siya kelen ye, 4- olu minw ye Isirayɛlidenw ye. Ala ye olu minw minɛ k'o kɛ a ka deenw ye, k'a yɛrɛ yira u la, ka bɛn n'u ye siɲɛ caaman, ka sariya sigi u ye k'a yɛrɛ batocogo yira u la, k'a daa di u ma. 5Ibrayima ni Isiyaka ani Yakuba le ye u faaw ye. Krista ni olu ye siya kelen ye, a wolola u ka deen dɔ fɛ. Ala be fɛɛn bɛɛ kunna, a ka tanu tuma bɛɛ! Amiina.b\n6O bɛɛ la, Ala ka kuma dafara, hali ni siya min bɔra Yakuba la, o bɛɛ ma kɛ Isirayɛlidensɔbɛw ye. 7- Siya min bɔra Ibrayima la, olu bɛɛ ma wele ko a deenw, bari Ala tun y'a fɔ a ye ko: «Isiyaka le kɔmɔgɔw bena wele i deenw.» 8O kɔrɔ te ko deen minw wolola ka kɛɲɛ ni farisogo ye, olu ma kɛ Ala deenw ye dɛ. Ayi, fɔɔ deen minw sɔrɔla ka kɛɲɛ ni Ala ka dadili ye, olu le ye Ala deenw ye. 9- Bari Ala y'a daa di ko: «Saan wɛrɛ ne bena segi nin waati nin ɲɔgɔn na ka n'a sɔrɔ ni dencɛ be Sara bolo.» 10O dama tɛ, Erebɛka fana, ye dencɛ fila sɔrɔ an bɛma Isiyaka fɛ. 11Ala tun b'a fɛ a ka koo latigɛnin ka kɛ a ka mɔgɔ wolomani koo la minkɛ, o la, o deen nunu tun ma wolo fɔlɔ, u tun ma sɔrɔ ka koɲuman, walima kojugu kɛ fɔlɔ, 12- a y'a fɔ Erebɛka ye a deen nunu ka koo la ko: «Kɔrɔcɛma bena baara kɛ dɔgɔcɛma ye.» A y'a yira ten ko ale te mɔgɔ woloma ka kɛɲɛ n'o tigi ka kɛwali ye, fɔɔ a yɛrɛ sago. 13- I ko a fɔra Ala ka kuma na cogo min na ko: «Yakuba koo diyara ne ye, Ezawu koo man di ne ye.»\n14An bena mun fɔ sa? O tuma na, Ala ka koo tilennin tɛ wa? Ayi dɛ! 15- Tiɲɛ na, a y'a fɔ Musa ye ko:\n«Ne b'a fɛ ka makari mɔgɔ min na,\nne bena makari o tigi la,\nne b'a fɛ ka hinɛ mɔgɔ min na,\nne bena hinɛ o la.»\n16A kɛra ten, o te sɔrɔ mɔgɔ sago la, walima mɔgɔ ka jijali sababu la, nga fɔɔ Ala ka makari. 17- A kɛra ten fana, Ala y'a fɔ Ezipiti masacɛ ye a ka kuma na ko: «Ne y'i sigi masaya la kuun min na, o ye janko ne ka se ka n ka sebagaya yira, ani ne tɔgɔ ka fɔ diɲɛ faan bɛɛ la.» 18O le kosɔn, ni Ala b'a fɛ ka makari mɔgɔ min na, a be makari o tigi la, n'a b'a fɛ ka mɔgɔ min dusu gwɛlɛya, a b'o tigi ta gwɛlɛya fana.\nAla ka dimi n'a ka muɲu\n19Dɔw be se k'a fɔ ne ye ko: «Mun na Ala b'an jalaki tugu? Bari mɔgɔ te se ka ban Ala ta ma.» 20- E adamaden, e ye mun ye n'i be sɔsɔli kɛ ni Ala ye? Daga be se k'a fɔ a dilanbaga ye ko: «Mun na e ye n dilan ten wa?» 21Bɔgɔmana te dagadilanbaga ta ye wa? A be se k'o bɔgɔ kelen nin ta ka dagaɲuman dilan n'a ye, a be se k'o bɔgɔ kelen nin ta ka daga wɛrɛ dilan n'a ye, min ma ɲi kosɔbɛ. 22Ala tun b'a fɛ k'a ka sebagaya n'a ka dimi yira, nga a muɲuna o daga nunu kɔrɔ, minw ka kan ka cɛn. 23A y'o kɛ janko k'a ka ɲumanya dafanin yira dagaw la, a makarila minw na. A tun kɔnna ka olu minw labɛn boɲa kama. 24O kɔrɔ ko a ye an minw wele, a ma weleli kɛ ka bɔ zuwifuw dama cɛma, nga a ye dɔw fana wele ka bɔ siya wɛrɛw cɛma. 25- I ko a fɔra cogo min na Oze ka kitabu kɔnɔ ko:\n«Mɔgɔ minw tun te ne Ala ka mɔgɔw ye,\nne bena olu kɛ n ka mɔgɔw ye,\nani minw koo tun man di ne ye,\nne bena olu koo diya n yɛrɛ ye.\n26- Yɔrɔ min na a tun fɔra u ye ko: ‹Aw te ne ka mɔgɔw ye›, o yɔrɔ kelen na, u bena wele ko Nitigi Ala deenw.»\n27Kira Ezayi fana y'a fɔ Isirayɛlidenw ka koo la ko: «Hali ni Isirayɛlidenw cayara i ko kɔgɔjida la cɛncɛn, u tɔɔ dama le bena kisi. 28- Bari Matigi ye kuma min fɔ, a bena o bɛɛ kɛ ka dafa teliya la dugukolo kan.»\n29- I n'a fɔ Ezayi tun kɔnna k'a fɔ cogo min na ko:\n«Ni Matigi, Setigi tun ma dɔɔni to\no ka kɛ an sii ye,\nan tun bena halaki i ko Sodɔmu,\nan tun bena halaki i ko Gɔmɔri.»\n30An bena mun le fɔ? Siya wɛrɛ minw tun ma tilenninya ɲini, olu y'a sɔrɔ, jigi min be la Ala kan, o tilenninya be sɔrɔ o barika la. 31Isirayɛlidenw, tun be cogo ɲinina waasa Ala k'u jati mɔgɔtilenninw ye sariya barika la, nga u ma o sɔrɔ. 32Mun le y'o kɛ? Bari yanni olu ka tilenninya nin ɲini n'u jigi lanin be Ala kan, u y'a ɲini ni kɛwali ye. O la, u talonna kabakuru la. 33- A fɔra Ala ka kuma na ko:\n«Ne be talonkabakuru bila *Siyɔn,\nkabakuru min be mɔgɔ ben, ne y'o bila yen.\nNi min lar'a la, o tigi tena maloya.»